text:
Banndiraaɓe, musiɗɓe tedduɓe ngal ɗoo jokkondiral waɗaa ko e ñalɗi film e nder leydi men Muritani. Ko sabu film jaltinaaɗo ina haala e wod e kewkewe 1989 ‘Evenement 1989’ baɗɗo to Ceenel e Foonde mum. Film o mahii ko e ciimti, tawa siimtata ɗum ko waɗdanooɓe ɗeen golwole. Miɗo sikki daartude bonaani, sibu ko siftinnde yimɓe ko ɓennunoo mbele ɓe tawanooka ina paama ko wonnoo e ɗiin sahaaji, kadi ko ustude fitinaaji goodnooɗi.
Banndiraaɓe, musiɗɓe tedduɓe ngal ɗoo jokkondiral waɗaa ko e ñalɗi film e nder leydi men Muritani. Ko sabu film jaltinaaɗo ina haala e wod e kewkewe 1989 ‘Evenement 1989’ baɗɗo to Ceenel e Foonde mum. Film o mahii ko e ciimti, tawa siimtata ɗum ko waɗdanooɓe ɗeen golwole. Miɗo sikki daartude bonaani, sibu ko siftinnde yimɓe ko ɓennunoo mbele ɓe tawanooka ina paama ko wonnoo e ɗiin sahaaji, kadi ko ustude fitinaaji goodnooɗi.
Eɗen poti jaarde oo musiɗɗo e gollal ngal o waɗi ngal, sabu weeɓaani, tee ndee wolde wontaa maay e hakkillaaji yimɓe. Miɗo sikki oo film waɗiraa ko haa muñnita, waajoo, seernda, juumtina juumnooɓe, welditina haɓnooɓe : ko ɗum addani en jokkondirde e makko ngam o haala mbinnden :
l Fooyre :holi aan ? aafich
Jibiriiru : mbiyetee-mi ko jibiriiru Jaw. Njibinaa-mi ko e hitaande 1981 to Ɓoggee. Naat-mi ekkol ko Ɓoggee haa kolees e lisee. Mi janngii Nuwaadibu e hitaande am nayaɓere, caggal ɗuum ngar-mi Nuwaasoot ndañ-mi bakkaa ko 2006. Njanngoy-mi duɗal jaaɓi haaɗtirde Ndar Senegaal e fannu informatik e njiilgol ngalu (gestion). Mbaɗ-mi toon duuɓi ɗiɗi, caggal ɗuum ngartu-mi Nuwaasoot ngam jokkoyde jaŋde am Maruk. Hade am yahde Maruk kawru-mi e Abdrahmaan wul Muhammed Saalem, gardiiɗo Galle Sinemaa e Nuwaasoot Muritani. O haalani mi won heblo faytungo e sinemaa foti waɗde ko ɓooyataa. Ko huunde nde njiɗnoo-mi, naamndi moo-mi no ɗum yahrata ; o wiyi kam heblo ngo ko lebbi jeenay, yo mi addu kaayitaaji am so yontii ma o noddu am. Lewru caggal ɗuum, o noddi mi, taw-mi o woni ko e feewnitaade ngam yahde Maruk. Noddu-mi jinnaaɗo am gorko oo kaalan-mi ɗum kabaaru o, o wiyi mi yo mi ƴeew ko ɓuri e am mi waɗa. Nii woni kaaytu-mi yahde Maruk.
lFooyre : hol ko duñmaa e waɗde oo film?
Jibiriiru :Oo film ina jeyanoo e geɗe ɓurnooɗe ɓulde e hoyre am, sahaa nde njanngantnoo-mi Senegaal nde. Mi fottii toon e janngooɓe heewɓe tawa ko Muritaninaaɓe, kala nde e min njeewta, jeewte amen keewi tonŋaade ko e kewuuji 1989 tan. Ruttii kadi miɗo jogii jinnaaɓe jogiiɓe ɗeen caɗeele e woɗɓe. Waɗii sahaa kala nde ngommii-mi ɗo, fayde Ɓoggee, miɗo heewi yeewtaneede kabaaru Ceenel e Foonde mum. Nde wonnoo bonanndeeji keewɗi mbaɗii e mayre e oon sahaa ko ndeen miijo arani-mi, yo mi waɗ no oo kewu 89 daartiraa, anndee, sabu sukaaɓe jooni ɓe nganndaa heen hay dara, bete yimɓe ina ceerta e kumpa, jeytee e daarti aduna.
lFooyre : Hol ko njiɗ-ɗaa yaltinde e oo film?
Jibiriiru :Fulɓe (haalpulaar en) ina njogii konngol. Ɓe mbiyi fotde kala maayo, heewde haa rufa e banngeeji ɗiɗi fof hay so nayi nokku ɗi njaraani e maggo ummiiɗi e nokkuuji goɗɗi maa njar e maggo. Mbaɗir-mi ɗum ko haa yimɓe fof pota heen ganndal, ko haa deentondiral gonngal hakkunde men e hoɗdiiɓe men ɓe natta.
lFooyre: hol caɗeele ɗe kawru-ɗaa hawrude e sahaa nde mbaɗataa oo film ?
Jibiriiru : Nde mbaɗat-mi film oo, caɗaeele mum keewaani, kono miɗo teskii haa jooni won hulooɓe haalde ndeen wolde haa teeŋti so wiyaama ko ko filmetee . Annduɓe tigi rigi wolde nde njaɓaani saaktude ko woni heen ko.
l Fooyre:hol eeraango ngo mberloto-ɗaa e pelle pine ko fayti e renndo hannde ?
Jibiriiru : eerotoo-mi ko yo en paam ƴoƴɗo ko baajoraaɗo ko waɗaani nannde walla yiyde. Neɗɗo ina wiyee yo o oppu kajaa, walla hoto waɗ kajaa, anne ndeentoro-ɗaa ko o haɗiraa ko, hade maa waɗde ko o haɗaa ko. Faandaare film o ko yoo yimɓe paam ko juumre wonnoo, film o yo wonan en deentorgal
l Fooyre :so won yiɗɓe dañde e film o to njahata ?
Jibiriiru: hannde e oo ɗo sahaa film o woni ko to galle sinema, kala coklu ɗo film o ina waawi arde ɗo, jokkondira e am walla e Abdarahmaani ul Ahmed Salem ,min cuwaa tawo haalde njeeygu makko kono so min tawii, ngam yaajnude jeeyngal ko rokkude , min ndokkat mo
l Fooyre : hol ko miiji ɗaa e ɓoornungal sukaaɓe men hannde
Jibiriiru: enen Fulɓe (haalpulaar en) en nattii heɓtinireede comcol, en nattii ñemmbeede, en ngontii ñemmbooɓe. Sinno ko sago am, ɓeydo-ɗen tiiɗnaade e comcol, nde wonnoo ina jeyaa e ngooroondi aada men, sabu so timminaani ma, ustataa ma. Nde wonnoo so konngol eeraama, feccii leɗɗe, taccii maayo, sorii e duule, ngol naftoraama, tawata ko goonga ina e maggol, tee aada men e cosaan men ko huunde goongɗunde .
Caggal salminaali e koofnaali e jaarnude on e ñaagaade mi yaafuyo fayde mon jaale F.B.P.M. Mi salminii dental Fedde nde. En njetii jaale renndo ngo fof kala ɗo ngoni eno ngoniri en calminiiɓe en njaarniiɓe seerenɓe am miɗo on yaafno sanne sanne ! Dudal Mawdo Maalik sih waɗiino kawgel almɓɓe ñalnde 27 siilo (saawiyee) 2010. Golle ɗee njahrii no haaniri nih. Waɗno kawgel ngel ko Ceerno Umaar Sammba Hammadi Aali Sih. O nawi sahtaade ɗum ñalnde heen, o artiri sahto ngo ñalnde 12 colte (feebariyee) 2010. Ina tawtoraa ɗum yoga e terɗe catal F.B.P.M. to Daar Nayiim, hono hoyreejo catal, e kalfinaaɗo jaŋde e kalfinaaɗo jokkondiral e kumpital e kalfinaaɗo njuɓɓudi, yantude e hoohooɓe woɗɓe. Yoga e jinnaaɓe sukaaɓe ɓe ina tawtaraa. En njettii ɓe, en njaarnii ɓe, en ñaagii ma ɓe yaafuya no golle ɗe njahri nii. Ɓe kollitii en weltaare maɓɓe e Ceerno o, hono Ɗaahiiru Galo Sammba Bah ɓurɗo lollirde Almuudo Leñol e tiiɗnaare mum e yarlitaare makko e muñal mum ngal min teskii ngal, so tawii ko hoɗdaaɓe ceedtii e koɗdiijo mum en. Golle ɗee njuɓɓi, njooɗii, paayodinii, rewii laawol almudɓe fof golliima, ɓe tiiɗniima, ɓe ngolli hakke baawal maɓɓe ! Miin Almudel Leñol mi yettii almudɓe am, mi jaarnii ɓe, miɗo ñaaganii ɓe Allah e juutde balɗe, hokka ɓe battanɗe moƴƴe, yo Allah rokku ɓe naftoraade, leñol ngol ne naftoroo ɓe. En njejjitaani Ceerno Mariyam Mawɗo Maalik Sih ; o yiɗiino tawtoreede, kono o heɓaani arde. Duɗal Mawɗo Maalik Sih, catal Galle Meema (Daaru Nayiim)
Kuɗol hoyreejo duɗal ngal, Bah Umaar Usmaan.
Kala jiɗɗo jokkondirde e amen, yo noddu ɗeeɗoo tonngooɗe : Ton:00 (222 ) 678 85 94 walla 483 04 11 w 205 58 78.
Umar bah mboyna


c: text/html

text:
Sitroŋ e ŋari. Ina anndanoo wonde limoŋ (sitroŋ) ina sewna, walla ina moƴƴi e tammpere walla maɓɓo… Kono, wonaa ɗum tan, limoŋ ina heewi ko nafata goɗɗum.- Limoŋ ina moƴƴi e sukundu, sibu ina ɓeyda « semmbe » mum, ɗelkina ɗum. Ɗum ɗoon noon ko caggal nde lawƴu-ɗaa ndu haa ndu laaɓi, moomaa heen dihal limoŋ oo. – Ina moƴƴi e nguru : subaka fof, a yarat weer ndiyam mbaɗɗam limoŋ, ɗam wulaani ɓuuɓaani, tawa ko kañum idii e reedu maa.
– Limoŋ ina haɓa e puƴe walla uube ɓalndu. Ko limoŋ ndenndintaa e nebam ɓiɗɓe leɗɗe. Mbaɗataa ko e wiro aɗa mooma e nokku ɗo puƴe (uube) ɗee ngoni ɗoo. Maa nduumo-ɗaa heen noon. – Sitroŋ ina ranwina ñiiƴe. A ɓiɗat heen seeɗa e coccorgal maa, coccoro-ɗaa. Waasde ɓurtinde. – Limoŋ ina itta ñorɓolli ɓalndu. Waɗi noon ko eɗum leppina ɗum. Teddin waɗde ɗum e ñaamdu maa.
Ɓiɗɓe leɗɗe e ɓernde. Wiɗto ɓurngo mawnude meeɗngo waɗeede to Angalteer yowitiingo e jotondiral gonngal hakkunde « ñaamde teewu e liɗɗi» e «ñawbuuli ɗaɗi e ɓernde ». Wiɗto ngoo toɗɗiima ko ina tolnoo e 45 000 neɗɗo, yarlitiiɓe. E darorɗe hitaande ndeeɗoo tan, wiɗto wooto hollitii wonde « ñaamde ɓiɗɓe leɗɗe boɗeeje » ina moƴƴi e ɓernde. Ngooɗoo wiɗto ne ko holliti koo woɗɗaani ɗuum, sibu teskaama e maggo wonde ɓurɓe duumaade e ñaamdu ɓiɗɓe leɗɗe e kaakooli ɓuri famɗude ko ngaretee ñawbuuli « taƴamɓeram » fotde 32%. Ina hollitaa heen wonde sabaabu majjum ko ɓeen «wuurɓe puɗi» (végétariens) ɓalli mum en ɓuri famɗude kolesterol, tee taasiyoŋ mum en ɓuri hakindaade. Wonaa ngol teewu mboɗeewu fuɗɗii joopeede, sibu ina anndanoo wonde duumaade e ñaamde teewu mboɗeewu ina ɓeyda aksidaaji ɗaɗngaanndiiji fotde 18%, ɓeyda nguɗu (kaaseer) fotde 10%. E wiyde doktoor ɗowɗo wiɗto ngoo «ngooɗo wiɗto heso wasiyii yimɓe ko ñaamdu hakindiindu ngam haɓde e ñawbuuli ɗaɗi e ɓernde».
FƁ 108, marse 2013
Ƴoogaa ko e internet

robotstxt: allowed

filter: keep


text:
Gila ko ɓooyi yimɓe fof ina nganndi wonde jiilgol ngalu leydi Muritani wondaani e laaɓal, sabu, yeru, ɗeeɗoo geɗe : go’o, Muritani ko leydi ngaluɗundi : gila e oogirɗe (njamnndi e kiri e kaŋŋe ekn…), haa e liɗɗi (Muritani jeyaa ko e leyɗe winndere ndee ɓurɗe heewde liɗɗi), haa e leydi waalo moƴƴiri e geɗe goɗɗe. Ɗum fof ko wonande leydi ndi heewaani yimɓe, hedde miliyoŋaaji tati fat.
Ɗiɗi, yimɓe fof ina nganndi wonde, mo njoɓndi mum ɓuraani 50 000 UM walla boom hay so joom mum yoɓetenoo ko 300 000 UM lewru kala, so mahii huɓeere jaroore ko famɗi fof 50 miliyoŋ ugiyya, jogiima oto jaroowo miliyoŋaaji keewɗi (ɗiɗi haa noogaas e joy), ina anndaa wonde oon kaalis wonaa njoɓdi mum.
Ɗum noon maale nguyka jawdi laamu ko laaɓtuɗe e nder Muritani : ko gila e gardagol ngol feewaani, porlugol ngalu leydi, bonnugol jawdi buur, ballugol sosiyeteeji jananinkooji dusde ngalu leydi, heedi-heeda, taraafikyaagal denndaangal geɗe kaɗaaɗe, dognugol dewisaaji, ekn … Hannde, won doosiyee laamu ngu udditi, ko wayi no wiyde ina haɓoo porlugol ngalu leydi. Ɗuum, kala ngenndiyanke, miskineeɓe kala, mbaawata tan ko weltaade heen. Heddii, ko kala ko ina waɗee heen, tuugoo e nuunɗal, ɗooftoo laabi sariya, waasa wonde jamirooje laamu ɓole, walla neɗɗo gooto. Wiyaama wonde kaalis keewɗo dirtinaama to Kuuɓal kalfinanoongal haɓde e SIDA : ina moƴƴa wiɗto laaɓtungo waɗee, haa anndee hol baɗɗo hol ɗuum, laamu woppa ñaawoore golloroo laabi sariya.
Wiyaama wonde won ñamlanooɓe kaalis ndema, njoɓaani, laamu ngu taƴanii ɓe lajal yo ɓe njoɓ walla fawa e maɓɓe kuuge. Wonande ooɗoo doosiyee, persidaa Muhammed Abdel Asiis rokkii kalifu kalfinaaɗo ndema jamirooje mbele oon kaalis ñamlanooɗo, fotde miliyaaruuji 12 ugiyya ina yoɓee.
Huunde hulɓiniinde woni ɗo, sibu, ooɗoo kalis fotnoo ñamleede ko remooɓe, kono, ko ɓe keɓi heen ɓuraani, so heewii, miliyaar gooto ; ko heddii koo fof naati ko e jiifaaji jagge laamu toowɗe, fotde 800 neɗɗo. Ko ɗum addani kamppañ ndema yoweede, ɓeydani miskineeɓe, remooɓe tigi-rigi ɓe caɗeele. Caɗeele tawtuɗe ɓeydagol coodguuli e ustagol dañirɗe. No paamraten kadi, ko « ɓuri heewde e ɓee wuyɓe njeyaa ko e yimɓe wallitnooɓe mo, nde o waɗi kuudetaa nde, caggal ɗum nde o woni kanndidaa e gardagol leydi ndi : ina jeyaa heen senaateeruuji, ina jeyaa heen ñaawooɓe, ina heen hoohooɓe diine e ministeeruuji, e ofiseeji larme … won heen ƴettuɓe ko ina tolnoo 200 miliyoŋ ñamaande ndema, won yahɓe haa 650 miliyoŋ, tawa ko e ƴettannde wootere ». « ina jeyaa heen komersaaji mawɗi, remkintonooɓe to daande maayo to. E fawaade e kabaruuji keɓaaɗi, ina jeyaa heen ministeer gooto gonɗo e laamu hannde ngu, joɓɗo 12 miliyoŋ rewetenoo heen. Ina jeyaa heen senaateeruuji ɓalliiɗi Abdel Asiis, huunde e hoohooɓe anndaaɓe to Tararsa e to Kayhayɗi ». « Ɓeeɗoo fof ko waɗtunooɓe koye mum en ‘’remooɓe waasɓe’’ haanduɓe e ballal laamu » ».
Ɗum fof e wayde noon, joorngol fotaani sumorde keccol : ɗiiɗoo deedi keewɗi ribaa potaani lorde remooɓe waasɓe. Ko ɗoo noon peelelaagal gardagol feeñata : waawde haɓde e fenaande tawa tooñaani miskineeɓe. Ko ɗum waɗi, ndeeɗoo hare fof e wonde haannde, nafooje remooɓe goonga goonga ɓe ina potnoo hisneede, ɓe mballee no ɓe ndemri, ɓe njaafee boom ñamaande nde ɓe ndewetee nde.
Hannde, denndaangal leyɗe aduna ngoni ko e wallitde remooɓe mum en, wonaa kay haɗde ɗum en remde. Eɗen kumpitii wonde kala nde laamu darii e wallitde remooɓe, woodii ko dañaa heen, yeru mum ko e laamu Siidi wul Sheek Abdallaahi : oon darinooma e semmbinde remooɓe haa mbaɗi kampaañ 2008 (o yowi ñamaale maɓɓe, o walliti ɓe no ɓe mbaɗiri kampaañ, o ummini PSI …). Ko ɗum tagi, e ndeen hitaande, remooɓe ɓe, ɗum noon miskineeɓe ɓe, poofii. Go’o e nder leydi men, alaa ko eɓɓaa ngam wallitde ndema. Ko ɗum tagi, e nder 40 000 hektaar potnooɗo remeede, alaa ko remaa heen hikka so wonaa 5 000 hektaar, (e hitaande 2008 ko 18 000 hektaar ndemanoo). Won yiyooɓe wonde haɗi laamu ngu wallitde remooɓe ko haa komersaaji ndaña no njulorii walla ko yandinde won heen mbele haa daña no heɓtiri leyɗe mum en.
Ko ɗum woni kadi ko ɓe kaalata ko fayti e kuutoragol otooji laamu caggal waktuuji golle. Won wiyooɓe ndeeɗoo feere ko « yiɗde marsinde bursiiji otooji, nde tawnoo jeyɓe ɗum ɓe, ko e laamu he njeyaa walla ina ɓallii lamu ». Hay so tawii noon, to bannge ko feeñi, ko ɗum feere addanoore en waawde wowaade ngalu leydi ndi, sibu ko ɗum bonnatnoo to bannge isaas e kaɓirɗe ina fanti no feewi. Holi heen ko woni goonga? Haa yeeso maa laaɓ !
To bannge goɗɗo, persidaa Abdel Asiis huninooma mahde kasoo mawɗo ngam sokde mufsidiin en fof. Golle puɗɗaama. Halfinaa mahngo oon kasoo ko sosiyetee biyeteeɗo EBS, mo nganndu-ɗaa ina jeyaa e jeyɓe ɗum, ehel Ghadduur en. «Ina ñohee wonde ɓeen ina ɓadii hooreejo leydi o ». Yanti heen, ina wiyee wonde « njaru mahngo kasoo o ina fakiti no feewi », sibu ko 800 miliyoŋ pawɗo. « gollooɓe faggudu heewɓe ngoytiima jinngere wonnde ɗoo nde, sibu ko EBS kadi hokkaanoo 253 miliyoŋ ugiyya ngam kelgol bolokaaji ».
Miin noon, ko geɗel gootel jaaki mi : waɗde kaalis potɗo nii e mahngo kasoo, remooɓe ina njooɗii ndemaani.
Bookara Aamadu Bah


text:
Diiwaan ɗo ɗum yiyaa ñalnde talaata 24 ut 2010 ɗo, woni ko to Beresiil, to nokku ina wiyee Araçatuba, nokku jooɗiiɗo lebbi tati toɓaaka, ɗum noon gonɗo e yooro nanndungo e yoorooji Saharaa. Duleendu lewlewndu jayngol, ko huunde nde heewaani yiyeede. Ɗum heewi waɗde ko so henndu doolnundu ummiima e weeyo yoorngo no feewi.
Ndu heewaani ɓurde hojomaaji seeɗa, tee ndu ɓosataa ko ɓuri meeteruuji seeɗa.
Kono tan e hitaande 1923, ƴerɓo leydi to Tokiyoo (Japon), umminiino ƴiiwoonde jayngol nde mawneeki mum tolnii e wuro. Nde warii 36 000 neɗɗo e nder hojomaaji 15. NJaajeendi ndeeɗoo ƴiiwoonde (duleendu) jayngol seedaande to Beresiil tolniima e teemedde meeteer tawi ina wondi e keneeli doolnuɗi ɗi njaweeki mum en yettii 160km/waktu.
Ƴoogirde : Maxiscience


text:
Ñalɗi pinal Fulɓe to Jinkeere, komin Franliitaama, falnde Magaama e gardagol hooreejo Catal Komin oo hono Buuye Sammba Bah to Jinkeere.
Ñalnde 20/09/2014 gure komin oo kala nootiima. Nde waktu juulaa, bottaaje ngottaa waɗaa joɗnde kesɗitingol yiilirde catal ngal. Nde futuro juulaa waɗaa hiirde pinal, yeewtaa heen ko toɓɓe ɗiɗi :
« nafoore dental » e « nafoore jaŋde ». Caggal ɗuum waɗii naamne kaanɗe e jaabawuuli joortaaɗi e geɗe cariiɗe. Yeewtani yimɓe ɓee ko seernaaɓe ɗiɗo, tedduɓe, softuɓe, hono Jallo Aliu Mbaare to Ŋele-baa e Yaayaa Fuunti Soh to Ñoomel. Subaka 21/09/2014 waɗaa ƴaro baali. Ko yooɗi yiyaama ñalnde heen so baali payɗi, jooɗɗi, peewɗi, dokkuɗi jaalo wune saange nde mbeeyni kuura, mbaggu honngaa, kelle e kuljinaali iirtondiri.


text:
Kabaaruuji Yontere no jaɓɓoo hooreejo OSIDEA
Saakitaama ñannde :
E nder kaa Taskaram , min njeewtii e fiitinaaji baɗɗii to Tchad e ndee yontere ha yimɓe mbassi hen pittali
To Burkina Faso, caggal njanngu waɗngu ñannde altine yimɓe tato majji hen, kabaaru holliti murtuɓee ɓee mbariɓe.
To Dowlaji ndentuɗi Amerik, hooreejo leydi ndi Joe Biden waɗi ciimtol mum gadingol e yeeso depiteeɓe ngam artude e golle mum caggal balɗe 100 ɗii o jooɗi e jappere nde.
To Inde, ñaw korona no tampini leydi ndi. Ñalawma fof daɓugol e mayɓe no ɓeydo. Leyɗe kewuɗe nana mbaɗa ballal mumen faade e Inde.


text:
Doose jeegoo fii hatonjingol e Alla saanga saɗteende
marubuci :
fassara:
nau, i
Doose jeegoo fii hatonjingol e Alla saanga saɗteende “konngol fii ñawu korono (Covid-19)”
-
1
-
2
karin bayani
Doose jeegoo fii hatonjingol e Alla saanga saɗteende
“konngol fii ñawu korono (Covid-19)”
Kuɗol: Sheikh Doktoor.
Saleh bin Abdallah bin Hamad Al-Osaimi.
Feddeejo(tergal) njuɓɓudi seereNɓe mawɓe ɓen e jannginoowo ka hormorɗe ɗiɗi tedduɗi.
Yo Alla haforan mo kanko e mawɓe makko e seerenɓe makko e denndaanagl juulɓe ɓen.
En fuɗɗorii Innde Alla, Huuɓuɗo yurmeende, Heerorɗo yurmeende ka laakara.
Yettoore woodanii Alla, Himo waɗa ko O muuyi, O ñaawa ko O yiɗi. Mi seedike reweteeɗo alah si wanah Alla, Kanko tun, kafidiiɗo alanah Mo, seedagol tawhiidi. Miɗo seedoo kadi Muhammadu ko jeyaaɗo Makko e Nulaaɗo Makko. Yo Alla juulu e makko, e ɓeynguure makko, e sahaaba’en makko julde timmunde heddotoonde haa ñalaande ɓeydaari.
Si ɗum feƴƴii:
Ko onon yo gomɗimɓe, pellet hatonjingol jeyaaɗo on e Alla toowɗo On ko alah saga duuminiiɗo mo. Allaahu toowuɗo On daali :
{Ko onon yo yimɓe, ko onon woni waasube e Alla ɓen. Ko Alla woni Galo Jettaaɗo On.
[Faatiri: 15].
On laruura hino teenta tuma yimɓe ɓen saɗtiraa e nde ɓe haajiraa; tawde si saɗteende e lorra yanii e maɓɓe, ɓe yiltoto e Joomi maɓɓe ko feere alah e mu’un.
Ngol yiltagol e Joomi mOn non, hino feeñira ka sari’a e doose jeegoo mawɗe:
Doosal aranal ngal: ko gomɗingol koddoruyee Alla seniiɗo On.
Alla daali:
O tagi kala huunde, O hoddorinde hddirgol.
Al Furqaan:2
O daali kadi:
{Menen Men tagirii kala huunde e koddoruyee}
[Almaqar: 49]
Hino haani ka jeyaaɗo on gomɗinta koddoruyee Alla on, o jaɓira mo kadi muñal.
Annabiijo on mo jam e kisiyee woni e mun on maaki:
"Kaawee e fiuaaku gomɗinɗo on! Fiyaaku makko on fow ko moƴƴere; ɗum alanaH gooto si wanaa gomɗinɗo: Si welo-welo heɓii mo o yetta (Alla) ɗum wonana mo moƴƴere, si lorra kadi heɓii mo o muññoo ɗum wonana mo moƴƴere".
Muslim yaltani-mbo(2999) ummaade e hadiis Suhayb Arruumi- yo weluya Alla won e mum.
Hino haani ka jeyaaɗo on hebbinirta foddo makko ndn gomɗingol koddoruyee Alla on, o annda wonnde fiyaaku on fow ko fiyaaku Alla, ñaawoore nden fow ko ñaawoore Makko, ko Alla muuyi woo ko ɗum waɗata, ko O muuyaali woo waɗatah.
Doosal 2ɓal nagl: ko timmireede hoolorgol Alla, fawa fiyaaku on e Makko
Alla daali:
{Kala on fawiiɗo e Alla, O yonii mo}
[Talaaqi: 3]
E maanaa: O yonay mo e ɗi fow.
O daali kadi:
{Maaku : "Heɓatah men si wanaa kon ko Alla winndani men. Ko Kanko woni Giɗo amen. Ko e Alla woni ko gomɗimɓe ɓen fawotoo}".
[At Tawbah: 51]
Hino haani ka jeyaaɗo on hoolorto Alla, o fawa fiyaaku makko on fow e Makko, hara o ɗaynitoraali miijooji bonɗi, o saloo wonude neɗɗo lo’uɗo, jaɓoowo kala huunde. Nulaaɗo Alla on mo jam e kisiyee woni e mun maaki:
"Gomɗinɗo tiiɗuɗo hino moƴƴi yiɗah ka Alla ɓuri gomɗinɗo lo’uɗo. e kala Moƴƴere maɓɓe".
Muslim yaltani mbo ummaade e Abuu Hurayrata yo welo Alla won e dow makko.
Doosal 3ɓal ngal: Ko ruttorgol ka Alla tuubangol Mo.
Alla daali:
{Bone on feeñiri ka njorndi e ka maayo ko yimɓe ɓen faggitori juuɗe maɓɓe ɗen kon; fii yo O meeɗimɓe yoga e kon ko ɓe golli, belajo'o, ɓe ruttoto}
[Ar Ruum: 41]
Bone on feeñirii e fiyakuuji tagu ngun ka njorndi e ka baharu, ka ñaamugol maɓɓe e ka yarugol maɓɓe, ka cellal maɓɓe e doole maɓɓe e kala fiyaaku maɓɓe fof.
Ko waɗi ɗum: ko faggitanɗe yimɓe ɓen. Alla meeɗnaɓe ontuma yoga e lepte, fii no ɓe ruttora.
Ibn ‘Abbaas e fillayee Ibn al Mudhir wi’i: "Ko fii no ɓe tuubira".
Ad-Durr al-Manthur fi Tafsir bil-Ma-thur.(6-497.
O wi’i kadi e fillayee goo : (Belajo’o, ɓe ruttoto) [Ar Ruum: 41]: e maanaa tertagol geddi ɗin.
Eggaande yawtunde nden.
Hino haani ka neɗɗo on tiiɗnotoo ruttagol e Alla, o tuubana Mo, o annda woonde Alla yaajinanii mo e lajal Makko ngal, O ɓannginani mo ko feeñi e doole Makko ɗen fii yo jeyaaɗo on tasko ruttitoo e Alla seniiɗo On.
Alla daali:
{Gomɗii Men Nulii e mofte ado maa, Men Nanngiri ɓe saɗteendde e lorra, belajo'o, ɓe yankinoto (42)
Ko hanno nde saɗteende Amen nden arnoo e maɓɓe, ɓe yankinoo? Ko woni ɓerɗe maɓɓe ɗen yoorii, seytaane kadi cuɗinani ɓe kon ko ɓe gollaynoo (43).
Nde ɓe yejjitunoo kon ko ɓe waajoraa, Men udditanno ɓe dame kala huunde; haa nde ɓe weltori kon ko ɓe okkaa, Men Nanngiri ɓe juhal, e jaka ko ɓe taƴiiɓe (44).
[Al An'aam: 42-44]
E maanaa: lepte Alla ɗen ardiriiɓe juhal, e jaka yoo kamɓe ko ɓe toƴiiɓe e kala huunde.
Si Alla ɓannginanii tagu ngun ko feeñi e doole Makko ɗen ko ɓe haani ruttorde ka Makko, haray hino waɗɗii ɓe yaccorgol tuubangol Mo. Si wanah ɗum, siɓe ɗuurnike e ɗum ɗon, ɓe yoornii ɓerɗe maɓɓe, seytaane kadi cuɗanii ɓe ko ɓe gollaynoo. Alla non hino saatii udditangol ɓe dame yaajuɗe, haa ka ɓe weltorta ɗe ɗon, Alla nanngira ɓe nanngal saɗtungal, ngal ɓe daɗatah e mun.
Doosal 4ɓal nagl: Hino haani ka jeyaaɗo on memminta sabuuji ɗin
Alla daali:
{Wata on naɓu juuɗe mon ɗen e ko halkata}
[Al baqarah: 195]
Annabiijo on mo jam e kisiyee woni e mun on maaki:
"Wata nawnuɗo addde e selluɗo"(5)
Muslim yaltini o hadiis(6115)ummaade e hadiis Suhaybi ARRUUMI;
Ɓe maaki kadi:
"Dogir ɗamajam(jujaam) no dogirtaa ngayuuri"
Ahmad yaltini mbo (9853)ummaade e hadiis Abuu Hurayrata, yo jam e kisal won e mum.
Ɓe maaki kadi:
Si on nanii innde ngun” (ñawu) “e leydi, wata on yah ɗon, si ngu yanii kadi e leydi haray hiɗon e mayri, wata on yaltir ton dogugol ngu".
Hino haani ka jeyaaɗo on memminta sabuuji daɗndayɗi mo kon ko o hulani hoore-makko e nawnaaje.
Doosal 5ɓal ngal: Hino haani ka neɗɗo on tiiɗnora humpitorgol annduɓe heertoriiɓe hittuɗi mo ɗin, o rentoo e nani-nani (nanallaaji).
Alla daali:
{Si arii ɓe e fiyaake immorde e hoolaare, maa kulol, ɓe lollina ɗum. Sinno ɓe ruttuno ɗum e Nulaaɗo on e ɓen fewjooɓe jeyaaɓe e maɓɓe, ɓen ɓulnotooɓe e maɓɓe anndayno ɗum}
[An Nisaa'i: 83]
Hino haani ka neɗɗo on ruttitata fiyaaku on e joomi-mun, o humpitora heertoriiɓe kumpite selluɗe ɗen tun, o saloo wonude saakitoowo nani-nani hakkunde yimɓe ɓen ko lorrata ɓe ka diina e ka aduna maɓɓe.
Doosal 6ɓal ngal: Hino haani ka jeyaaɗo on tiiɗnora toragol Alla, tawde: “Ko du’aa woni dewal".
Tirmidhi e Ibn Maajah yaltani mbo (2969)(3247)(3372) e Ibnu Mja (3828) ummaade e hadiis NUUMAAN IBNU BASHIIR.
On du’aa ko noone ɗiɗi:
Arano on: ko toraare huuɓitunde: wano nde neɗɗo on torotoo iwugol albala’u maa duñugol mo pottina, e du’aaji goo ɗi neɗɗo on torotoo; wano wi’ugol mo: “Joomi amen, reenu men e oo albala’u, yaa An Alla, duñan men nguu ñawnu". Ɗum ko sar’inaaɗum.
Imma Al Bukhari yuɓɓii ka sellunde makko : "Damal fii ɓamtugol albala’u e muuseendi".
An Nisaa’ii kadi yuɓɓi ka Sunan Al kubra: "Damal fii eggingol ñawu".
O jantii e maggal wonnde Annabiijo on (yo o his) torino Alla egginirgol nguli ɓanndu (paawngal)Madiina ngun faade e Juhfah.(8_)
Bukhari (6372) e An Nasaa'ii nder AL KUBRA.(7477) e hadiis Aa*isata.
Neɗɗo on yo toro Alla nde O daɗndata juulɓe ɓen fow oo albala’u e nguu ñawu, teŋtinii ndii leydi men ɗoo.
Noone ɗiɗaɓo on: ko heerorɗo moolinorgol daɗndinora ɗii ñabbuuli, ɗum kadi ko noone tati:
1 on: Ko janngugol Falaqi e Naasi, tawde Annabiijo on mo jam e kisiyee woni e mun on maakii:
"Hay gooto mooloraaki sugu majji".
E maanaa: si neɗɗo on hulii huunde, hino haani ka o janngata ɗin corteeji ɗiɗi, o toroo Alla reenugol mo e kon ko o huli, wano nguu ñawu.
Ko Abuu Daawuud e An Nisaa'ii fillii mo.
du*aa 2ɓo on: Ko kon ko Abuu Daawuuda e woɗɓe goo fillii, Ibn Hibbaan sellini ɗum, wonnde: Annabiijo on (yo o his) maakanyno:
Aan Alla mina mooli ma e Baras e haangeede e ngaanaagu e nyabbuuji bondi (10)
Ɓe Nulaado en laatinoke ( yo ɓe his) hiɓe du'oraynoo mo ɓe mooloo.
Abuu Daawuud.
Hino jeyaa e ko naatata e ñabbuuli maaku maɓɓe ngun: "e ñabbuuli bonɗi" (وَمِنْ سَيِّئِ الأَسْقَامِ): kala ñawu ngu neɗɗo hulata, o toroo daɗugol ngu.
3ɓo on: ko jantoore bimmbi e kiikiiɗe nden nde Abuu Daawuuda fillii: wonnde Annabiijo on mo jam e kisiyee woni e mun on maaki:
"Alah e jeyaaɗo wi’oowo kala bimmbi e kiikiiɗe kala: بِسْمِ اللَّهِ الذي لاَ يَضُرُّ مَعَ اسْمِهِ شيء في الأَرْضِ وَلاَ في السَّمَاءِ وَهُوَ السَّمِيعُ الْعَلِيمُ laaɓi tati, goɗɗum lorra mo".
Abuu Daawuuda e Ibn Maajah.
E fillayee goo: "Juhal albala’u memataa mo".
Hino jeyaa e du’aaji reenayɗi neɗɗo on e ñabbuuli: Oo du’aa mo Annabiijo on (yo o his) du’oraynoo laaɓi tati bimmbi e kiikiiɗe.
Ko ɗee ɗoo woni doose jeegooje ɗen ɗe neɗɗo on haani ñemtinnde gollira, tawde ko kanje woni ɓurɗe feeñude e hatonjingol’en e Alla fewndo ka ɗii albala’uuji e ñabbuuli bugii kulol e maayeele hakkunde yimɓe ɓen. Yaltirgal ɗum ɗoo ngal : ko hulugol Alla, fawoo e Makko. Ko ɓuri mawnude e majji, ko ɗee doose jeegoo ɗoo.
En torike Alla seniiɗo On nde O daɗndata juulɓe ɓen fow nguu ñawu, teŋtinii ndii leydi men ɗoo, O reenira’en Lislaamu on ko en dariiɓe e jooɗiiɓe, O reenira’en Lislaamu on ko en ɗaaniiɓe, O reenira’en ɓalli men ɗin cellal, e yaajireede arsike, e timmireede gomɗinal e pellital, O heftira’en giggol Makko, O reenira’en deenal Makko.
Yettoore woodanii Alla, Jeyɗo Winndere nden.
oƊii konnguɗi ko wowlaa Ko ɓaawo julde Alansaraa nden, e Talaata, 15 raajibi 1441Fergu, ka jaami’u Mus’ab ibn ‘Umayr, nder leekgal Aljaziirah, saare Riyad.
kafofi:
Nau'uka na ilmi:


text:
So neɗɗo laaɓndanooma no foti liɗɗi ngoni e maayo walla no foti leɗɗe tawatee nder foonde, o jaggiratnoo ɗee laaɓnde ko gaanti payka, o ƴeewtindoo no feewi ko moggaa caggal majje. Ngati e nder payka ko ko moggaa koo jaabetee. Kono noon ɗoo, en mbaɗaani payka. Laaɓndal men ngal ko laaɓtungal, timmungal, hay huunde moggaaka e maggal ; no ngal fotiri nii ko noon ngal woori. Ngaan saanga noon, waɗɗiima en sakkude peeje ŋellitiiɗe ngam jaabtaade ngal no ɓuri laaɓtirde. E ndee winndannde maa en taf feere jaabtorde, njaltinen alkulal ɓurngal huutoreede he Pulaar. Maa en njawtu ɗoon nii, kolliten dewngal heen ngal. Njawten ɗoon gaa, ndokken doggol alkule ɗee fof gila ɓurɗe huutoreede haa e ɓurɗe famɗude ko kuutoraa. Maa en ndokku artere (Farayseere wiyata fréquence) kala heen alkulal. Artere ko ɓeto tolno kuutoragol alkulal e tonngol limoore.
Paamen laaɓndal ngal:
Ko adii fof paamen tigi rigi ko ndaartaten ko. En ngonaani e yiɗde anndude alkule ɓurɗe waawde taweede e kelmeendi Pulaar. So tawiino ko ɗum weeɓatno sanne. Ngati en mbinndatno kelme Pulaar ɗee fof, heddoo eɗen lima. So en kaljitii njerondiren, keɓen ko njiylatono-ɗen koo.
Alaa. Wonaa ɗum njiɗ-ɗen anndude. Njiɗ-ɗen anndude ko hol alkule ɓuri huutoreede. Ɗum noon ko laaɓndal ceertungal e gadanal ngal no feewi. Ƴeewiren ɗum ooɗoo yeru : mbiyen wonde won ɗemngal maaniwal, inniren ngal Mulaar, jogingal ɗee kelme joyi tan : aaɓaɗi, ŋaaɓaɗi, faaɓaɗi, ñekel, jekel.
So en njiɗii jaabaade laaɓndal gadanal ngal, hono hol alkule ɓuri waawde taweede e Mulaar, maa en keɓ ngolɗoo doggol: a(9), ɓ(3), ɗ(3), e(4), f(1), i(3), j(1), k(2), l(2), ñ(1), ŋ(1). Wadde alkule Mulaar ngonata ko 11. Alkulal “a” ɓuri taweede heen (laaɓi 9), rewa heen “e” (laabi 4), jokkira noon.
Jooni noon so en ngaranii laaɓndal ɗiɗmal ngal, woni goƴngal en he ndee winndannde ngal; so en njiɗii anndude hol alkule Mulaar ɓuri waawde huutoreede ; alaa e sago ngannden hol goowaaɗe Haal-Mulaar en. Hol fannuuji nguurndam ɓuri jaalaade to maɓɓe ? Hol golle ɓe ɓuri soobaade e mum en ? Nde tawnoo ɗum maa battin e kuutoragol kelme ɗee; so tawii ko ɓe wayluɓe, ɓe ɓurata ko huutoraade kelme mbayla. Wadde ko alkule taweteeɗe e ɗeen kelme ngonata ɓurɗe huutoreede to maɓɓe.
Njaggen wonde Haal-Mulaar en ko wayluɓe, etee kelme toɗɗiiɗe mbayla ko “ñekel” e “jekel”, tawi ɗeya tati toɗɗii ko awo. Oon sahaa, e nder renndo maɓɓe, ina hasii alkulal “e” ngal ɓura waawde huutoreede. Hay so noon e nder ɗemngal Mulaar hee fof ko “a” ɓuri taweede heen. So en ƴeewtiima nii keeweendi “e” e nder Mulaar wonaani hay ɗiɗaɓal keeweendi “a”!
En paamii wadde hol no laaɓndal goƴngal en ɗoo ngal siforii, e no ngal saɗtiri…
Kuule limoore ndee
Jooni noon njoñen ɗaa Mulaar oo, ngarten e Pulaar oo. Ɓayri en nganndii ko ƴeewaten, miijto-ɗen hol no ƴeewirten ɗum. Mate en njahat eɗen cunnoo goowaaɗe yimɓe, eɗen cuɓtoo kelme toɗɗiiɗe ɗeen goowaaɗe, limen alkule mum en ? So en mbaɗii ɗum, hol ko anndinta yimɓe hakkunde kelme ɗe ngoowaandi huutortoo ɗee, hol heen ɓurɗe huutoreede ? Ngol-ɗoon laawol nanndaani e jumtungol !
So en njiɗii anndude kelme ɗe ƴeewaten ɗee, en kuutorto mbinnditaari (litterature) Pulaar ndii, hono kuuɓal binndi binndiraaɗi ɗemngal Pulaar. Nde tawnoo ndiin mbinnditaari ko daarorgal ngoowaandi nguuraandi renndo ngoo, wadde ina hoolnii tuugnaade e mayri. E yeru, nde yimɓe njiɗnoo anndude kelme ɓurde huutoreede e Engeleere, ƴettaa ko kala ko Ceksipiir winndunoo, limiraa ɗum. Nde tawnoo mbinnditaari Ceksipiir ko njaajndi, huuɓnundi ngoowaandi renndo ngoon ɗoon.
En paamorii kisa wonde, eɗen mbaawi tan suɓtaade e mbinnditaari Pulaar ndii binndi seeɗa jonɗo ɗi kuutoroyto-ɗen. Won kuule Hiisiwal (nder senngo Denrentiwal, hono Statistiques) gaddatooɗo kisgol golle ɗee, so tawii oon seeɗa suɓiraama no haaniri nii. Ko ndeen feere ƴettaten ɗoo.
En cuɓiima wadde e nder mbinnditaari Pulaar binndanɗe jeetati ɗeeɗoo :
1. Deftere “Doosɗe Pulaar” nde Abuu Sih ;
2. Winndannde “Won ko en keɓaano haalde e Alhajji Maamuudu Bah” nde Njaay Saydu Aamadu ;
3. Ngardiindi deftere “Wullaango Boolumbal” nde Murtuɗo Joob
4. Winndannde “Baydi Kacce Paam e Abel Sander (2)” nde Aamadu Umaar Jah ;
5. Yimre “Lenngi Goonga” nde Bookar Aamadu Bah ;
Pawtu-mi e ɗee joyi, binndanɗe am tati :
– Konngol ommbitirgol lowre enternet “Njanngen, Njannginen” ;
- Winndannde “Muritani kam ko nii tan ɗaccirtee? ”
- Winndannde “Limoral faruwal”.
E nder ɗee binndanɗe jeetati, ina tawee ɗemɗiwal, nganndineeje, dawrugol, joljole, coñce, daartol, diine, ko jiidaa e jubbanɗe mooltotooɗe e binndi hee tawa ɓuri heeroreede ko e fannuuji goɗɗi. Ko ɗee binndanɗe limaten alkule mumen, alkulal fof dardoo e artere mum, mbaawen yerondirde ɗee garte, njaltinen heen jaabtawol laaɓndal ngal. Ngati ngannden hol alkule ɓuri huutoreede he Pulaar, e hol no foti ɗe kuutortee.
Artere alkulal hiisotoo ko keeweendi peeñgol alkulal ngal, hono gartal maggal e nder binndi hee.
Ƴetten yeru helmere “Winndannde” ndee. Ende loowi alkule joyi “a,d,e,i,n,w”. Njuuteendi mayre ko keeweendi alkule tafɗe nde ɗee : wadde njuuteendi ndii ko 10. Alkulal “a” ngal arti heen ko lawol gootol, wadde artere “a” nder helmere he ko 1/10. Ɗum ina waawi tonngeede e mbaadi nderteemeyri (nderteemeere = pourcentage), keɓen 10 %. Mbiyen wadde artere “a” ko 10 %. So alaa luural eɗen mbaawi tan winndude 10. Hono noon ne artere “d” ko 20%, artere “e” ko 10%, artere “i” ko 10%, artere “n” ko 40%, artere “w” ko 10%. Fofof so renndinaama keɓen ko tijjaa koo, hono 100%.
Ko hono ngooɗoo silo mbaɗanten faandu-almuudu loowndu binndanɗe jeetati limtu-ɗen dow ɗee. Ɗum noon potndee toni mon, keblon gite mon, hoto mo maji saka telɓa, ko en limooɓe ɗee capanɗe ujannaaje alkule loowiiɗe e nduu faandu fattamlamiiru.
Feere limgol ngol:
En kebinooma limde alkule, cuɓen ceernden gootal kala dardoo e artere mum mbele goonga oo ina feeña tawa alaa guli. Kono noon won caɗeele ngoni ɗoo : keeweendi alkule nder faandu men nduu ɓurii teemedere ujunere ! Wadde limtaade heen alkule ɗee tawa ina seerndi ɗe ko golle keewɗe, laaɓndiiɗe yaajeende mawnde, etee juume njommbaani, teeŋti noon caggal nde njetti-ɗaa hedde alkulal battowal capanɗe jeeɗiɗi e tati ujunere e teemedde jeenay e capanɗe jeetati e jeegom ngal ! E ndaɓɓa, ko ɗum gagga mawɗo!
Ko ɗoon pooɗaten ordinateer, oon daabaa ina heewi doole no feewi. So o famminaama gollal jiɗangal waɗeede ngal, o gasnata ɗum ko e majaango yitere. Ina woodi noon ɗemɗe ɗe ordinateeruuji nanata, heen gootal ne wiyee Python. Ko e ngaal ɗemngal mbinndu-mi nelal ngal. Mi holla on ɗoo no ɓatakuru ndu siforii :
E ko ɓuri raɓɓiɗde, mi loow heen faandu men binndi ndu, koolkisii-mi ittude heen kala ko wonaa alkulal (hono jelirɗe goɗɗe, picce, toɓɓe e hono ɗum). Mbaɗ-mi pinndol ganndinoowol kelme jiilateeɗe, limowol garte ɗe, hiisoo ɗum, kadi feññina ɗum e mbaadi doggol. Woni les-ɗoo ko njeñtudi ndii. E nder ɗee kaatumeeje ko alkule ɗee mbinndaa, waɗaa e les kala alkulal artere mum.
Tesko-ɗen wonde mi hiisaaki alkule ɗeeɗoo “mb, nd, nj, ng”; nde tawnoo heen fof ko alkule ɗiɗi goodɗe cosi ɗum. E nder ciyni baawɗi tijjaneede golle ɗeeɗoo ko alkule gootoline ɗee tan katojinaa, ɗeya njiyratee ko hono ɗiɗi e majje nii. Haa mbaɗen sirlisilowal (hono Cryptanalyse, ganndal coƴƴugol pinle e sirluuji), maa ɗum ɓur laaɓtude !
Wadde en njiyii ko “a” ardii, artere mum ko 14,33%. Rewi heen “e”, 11,32%. Jokkiri noon.
Woni les-ɗoo ko pataral (hono, histogramme). Pataral ina ɓura waawde feññinde jerondiral hakkunde garte ɗee. Eɗen mbaawi kadi huutoraade kofol les-ɗoo ngol, ngam ɓuren heɓindaade jippo-ŋabbo ngoo, hono mbaylaandi ummaade e alkulal faya e dewooje heen ɗee. Ko ɓuri toowde fof ɓuri huutoreede !
Faandu men nduu loownoo ko alkule 125 078 (teemedere e noogaas e joy ujunere e capanɗe jeeɗiɗi e jeetati).
Won ko mi haalaani tawo. ɗee-ɗoo garte jaltuɗe, eɗe njogii tiiɗndam cattuɗam. Hay so ɗe ndimmbinaama ɗe njanataa! Ngati nde ceerndu-mi binndanɗe jeetati ɗee, mbaɗ-mi binndol fof bannge, ƴeewndii-mi ɗum, yalti kadi ko garte tolniiɗe ɗoon. Etee kala heen winndannde ina seerti e woɗnde ndee njuuteendi e fannu yeewtere. Ɗum heɓii haawde mi no feewi. Ko tiiɗndam teskiniiɗam woni ɗoon!
Teskuya ngoɗka ka mbaaw-ɗen waɗde ko dow alkule tati ɓurɗe waasde huutoreede ɗee: ñ (0,40%), ŋ (0, 30%) e ƴ (0,19%). Ɗoon ɗo nder ujunnaaje sappo (10000) alkulal kuutorangal fof, alkulal “a” ina yalta heen laabi 1433, alkulal “ƴ” yaltata heen tan ko laabi 19, ŋ yalta heen laabi 30, ñ yalta heen laabi 40. Ɗee-ɗoo kelme tati mbayi kono kuutoraaka nii e Pulaar, so yerondiraama e kelme goɗɗe ɗee. Kono kadi alkule “c, p, f, b” ina mbetti-mi no feewi e pamaram kuutorogol mumen.
Jooni noon, en njaabtiima laaɓndal men. En kollii heen hay goɗɗum. Tesko-ɗen tan wonde so en ƴettii kuuɓe goɗɗe binndi ina waawi limoore garte ɗe ndirta seeɗa, kono fakittaa haa ko ina wayla doggol ngol no feewi. Kelme ɗe garte mumen ɓadondiri ɗoo no feewi ina mbaawi waamtondirde so binndi goɗɗi ƴettaama; sabu eɗe mbaawi waawotirde. Kono kam waɗataa heen ko ina waklita miijo ngo keɓ-ɗen e silo hee ngoo. Ngoon ko ko fanndi.
Muhammadu Faalil Sih


text:
toɓɓere men hande ko alhaali golle, gollooɓe e gollanteeɓe 1er jowaɓuru
Saakitaama ñannde :
en ngarti hannde kadi e taskaram men ko mbiiɗon e nde ñalannde aset go'o lewru jowoɓiiru hitaande ujune ɗiɗi e nogas e go.
Ma en mbismo Asmaawo BAH, ko kolaaɗo kuuɓal fedde daroniinde ngonka rewɓe gollooɓe e nder galleeji to Gine. Asmaawo BAH na jeeya e goomu afrikyanŋkewu daranii ngu rewɓe.
Caggal ɗuum, men mbismo e rogere men waaju Aliiwu Demmburu SOH, ko cuɓaaɗo dental to suudu sarɗiiji. yeewtiden e makko ko faati e naftorgol sukaaɓe jogiiɓe poroseeji.
Men hetto yiyanɗe mon onon heɗɗiyankooɓe. laamndal ngal, holno njiiruɗon gonal gollooɓe e nder leyɗeele Afrik.
E damal men lollinal , njaɓɓoto ɗen hannde ko Mc Wara DEMMBELE, suka naalanŋke Malinaajo.
Neldee nji'anɗe mon e dow tonngoode amen WhatsApp: +221772673131
Oɗon waawi jokkaade men e kelle facebook e Twitter: RFI FULFULDE.


text:
Cellal: ɓuuri-ŋuuro (ɓuuɓol) emoroyiid e faransiire
Saakitaama ñannde :
Hannde Toɓɓere ndee no haɓɓodi e Ɓuuri-Ŋuuro (ɓuuɓol) ɗum no noddiree emoroyiid e faransiire.Ko saabotoo kaa naawalla. Ko neɗɗo waawi waɗande hoore mum faa yiita hoyeeki e ko reenata en e majjum?Ko ɗum ɗoo woni toɓɓe mawɗe yeewtere ndee hannde.Faa ɓeyden paaman e mum ,en calminan Dr Abdullaay JALLO to leydi Gine Konakiri, ko safroowo ñabbeeli reedu e terɗe coowo, Ɗum woni ɗo neema jokkata e ɓii aadama faa yalta.Ley yewtere ndee, en keɗoto konnguɗi sakiraaɓe yoga, ɓe holla ƴame maɓɓe e ko ɓe anndi e naawalla emoroyiid.
Heɗoɗee jeewte waɗooje altineere kala e njamdi 8:50 (GMT) Heɗitee nde talaataare e njamdi 17: 50 (GMT).
Oɗon waawi waɗtude baka mon e yewtere dow tonngoode WhatsApp: 00 221 76 644 12 72.
On mbaawi heɗaade taskaramji amen dow kelle Facebook maa Tweter: RFI Fulfulde


text:
Parlemaa leydi men ko fuɗɗii ko jooɗiima e daawe tati : daawal gadanal ngal ko keñoraangal (ko e lewru abriil 2007 wonnoo) caggal nde hooreejo leydi ndi jooɗii e jappeere mum. Ko kanko hooreejo o ɗaɓɓunoo ndeen joɗnde mbele Asammbele e Senaa ina mbaawa toɗɗaade jiilirɗe mum en. Daawal ɗiɗmal ngal ko daawal gaadoraangal (tuggi 14 mee haa 14 sulyee 2007). Daawal tataɓal ngal kadi ko keñoraangal : ngal fuɗɗii ko 23 sulyee, ngal joofi ko 22 ut 2007.
Parlemaa leydi men ko fuɗɗii ko jooɗiima e daawe tati : daawal gadanal ngal ko keñoraangal (ko e lewru abriil 2007 wonnoo) caggal nde hooreejo leydi ndi jooɗii e jappeere mum. Ko kanko hooreejo o ɗaɓɓunoo ndeen joɗnde mbele Asammbele e Senaa ina mbaawa toɗɗaade jiilirɗe mum en. Daawal ɗiɗmal ngal ko daawal gaadoraangal (tuggi 14 mee haa 14 sulyee 2007). Daawal tataɓal ngal kadi ko keñoraangal : ngal fuɗɗii ko 23 sulyee, ngal joofi ko 22 ut 2007.
E nder daawal gaadoraangal mee-sulyee 2007, golle parlemaa o paafaano no feewi, sibu ko ma ngal ari e joofde nde guwarnama addi eɓɓaande sariya. Ko nii woni parlemaa waawaano ɓenninde ɗeen eɓɓaaɗe, wonti alaa e sago maa hooreejo leydi nodda joɗnde daawal keñoraangal. So parlemaa ina jooɗoo e batu keñoraangu noon, ko yamiroore sariya (dekere) hooreejo leydi udditta, udda daawal ngal.
Yamiroore sariya nde ina foti sifaade ginol golle ngol parlemaa o dottanaa. E ngool noon, ginol golle ɗe ko ɓenninde won ɗeen eɓɓaaɗe sariya. Kala eɓɓaande sariya noon so yuurnitaama haa jaɓaama e heen suudu wooturu, maa ɓenna suudu woɗndu ndu, yuurnitee toon, jaɓee. So tawii alaa luural waɗi hakkunde cuuɗi ɗiɗi ɗi, eɓɓaande sariya nde ɓennii. E oon sahaa mawɗo leydi ndi ina waawi siifde ɗum. Ndeen eɓɓaande wontii hankati doosgal sariya tuugneteengal. So tawii cuuɗi ɗiɗi ɗi nanondiraani e lelngo wooto doosgal ngal, gardiiɗo guwarnama (mawɗo hilifaaɓe hono premier ministre) ina waawi ɗaɓɓude yo goomu toɗɗe hakkunde cuuɗi ɗiɗi ɗi. Oon goomu waɗata ko depiteeji jeeɗiɗi e senaateeruuji jeeɗiɗi. So won ɗo goomu o nanondiri, ruttinee e cuuɗi he. So ɗi njaɓii, nanondiral ngal ɓenna. So nanondiral dañaaka, guwarnama ruttinta haala ka ko asammbele, ɓennina doosgal ngal no yiɗiri nii.
E nder daawal keñoraangal sulyee-ut, parlemaa o ɓenninii ko ina wona 17 doosgal, tawi ɓurɗe maantinde ɗe ko ɗeeɗoo:
– doosgal ooñtowal hiisa ngalu hitaande 2007 (loi de finance rectificatiɓe) : ngaal doosgal yuurnitii ko ɓeto ngalu goomu koninkooɓe gardinooɗo leydi ndi ko adii woote ɗe toɗɗaninoo guwarnama wonande hitaande 2007. Guwarnama keso o waɗi eɓɓaande hesere ooñtoore ɓeto adanngo ngo.
– Eɓɓaande doosgal cosowal ñaawirde rowrowre, fotnde ñaawde hooreejo leydi so tuumaama janfa bonɗo, kam e jaagorɗe laamu e denndaangal golle bonɗe ɗe mbaɗi e sahaa nde kalfinaa golle guwarnama o.
– Eɓɓaande doosgal hiisotoonde macungaagu no warhoore nii kam e kuuge potɗe faweede e joom mum en.
– Eɓɓaande doosgal cosowal goomu diisnondiral to bannge faggudu e renndo.
– Eɓɓaande doosgal deenowal dunli e leɗɗe.
– Eɓɓaande doosgal yowitiinde e laaɓal to bannge jawdi ndenndaandi (jawdi laamu walla mbiyen jawdi buur).
– Eɓɓaaɗe doosɗe tati tonngooje hol ngaluuji dañanooɗi e kitaale 2003, 2004 e 2005 e hol no ɗi pirlitiraa.
– Eɓɓaande doosgal yowitiinde e mahngo laawol gudroŋ hakkunde Attaar e Tiisiksa.
– Eɓɓaande yowitiinde e ñawu SIDA.
– Eɓɓaande doosgal rokkude guwarnama mbaawka e lebbi seeɗa ƴettude yamiroore sariya (ordonaas) ngam siifondirde e laamu Espaañ ñamaande ngam soodde kaɓirɗe ɓeydooje doole kuuraa e nder gure Nuwaasoot e Nuwaadibu…
Heen eɓɓaande fof, hade mum yuurniteede e batu kuftodinngu Asammbele maa halfinee goomu fanniyankeewu yuurnitoo ɗum e tawtoreede jaagorgal (kalifu) laamu ngal doosgal ngal toɗɗii ngal. Goomu ngu artira tonngaaka mum, hollita ɗum batu kuftodinngu, jaɓa walla saloo, caggal nde depiteeji ɗi ndokki heen miijooji mum en.
Denndaangal eɓɓaaɗe ɗe guwarnama o hollitnoo parlemaa o ɓenninaama, hay so tawii ina waɗa sahaa wooda ko parlemaa o wayli e ko guwarnama o sakkitnoo ko.
E nder Asammbele, luural woote waɗi tan ko e eɓɓaaɗe tati :
– eɓɓaande doosgal ooñtowal ngalu guwarnama wonande hitaande 2007. Senngo wonduɓe e laamu ngooti ko njaɓii, luulndo wooti ko jaambuur heen (jaɓaani, salaaki). Ndiin mbaydi woote noon ko yiɗde hollitde won ko welaani ɗum heen, kono yiɗaa kadi salaade doosgal ngal no woorunoo.
Eɓɓaande yowitiinde e nuunɗal jogagol jawdi ndenndaandi. Ngaal doosgal farlinta ko yo mawɗo leydi e jaagorɗe laamu kam e denndaangal halfinteeɓe ngalu laamu walla waawɓe yeeneede e nder ko ngollotoo ko, yo mbayyin (yo kollit) ngalu mum en fof e sahaa nde kalfintee golle ɗen de, tawa kadi dumunna kala aɓe kesɗitina bayyinaango ngo. So tawii jeyi bayyinteeɗo o ɓeydoriima no haanaani (ɓeydagol ɓurtungol ngol dallintaako), joom mu mina waawi ñaaweede.
Ngalɗoo doosgal addii luural, sabu e nder eɓɓaande guwarnama addunoo nde, jagge parlemaa ina toɗɗanoo heen, Asammbele kañum holliti ko hooreejo Asammbele e hooreejo Senaa e halfinaaɓe ngalu cuuɗi ɗiɗi ɗii tan poti bayyinde ngaluuji mum en sabu woɗɓe ɓe alaa ngalu laamu kalfinaa, njogii tan ko njoɓɗeele mum en. Nde eɓɓaande nde yahi Senaa, senaateeruuji ɗi mbiyi hay hooreeɓe cuuɗi ɗi e halfinaaɓe ngaluuji mum en yantude e ” majistaraaji ” (magistrat) en, hono ardiiɓe ñaawirɗe leydi ndi kala potaani jeyeede heen. Caggal ngal luural noon, goomu hakkunde cuuɗi ɗiɗi ɗi (terɗe 14 : depiteeji 7 e senaateeruuji 7) toɗɗaa. Oon goomu artiri nanondiral mum yo ardiiɓe ñaawirɗe ɗe mbaɗte heen, kono ardiiɓe cuuɗi sarɗi ɗi (parlemaa) e halfinaaɓe ngalu mum en hoto njeye heen. Nde ɗum artiraa to Asammbele to, waɗi luural mawngal haa addani depiteeji luulndo ngo kam e won e depiteeji senngo laamu calii doosgal ngal, kono keewal yahri ko to jaɓɓe doosgal ngal.
Eɓɓaande woɗnde kadi nde Asammbele e Senaa luurdunoo ko eɓɓaande yowitiinde e ndeenka dunli. Woodi ko Senaa wayli e eɓɓaande ummoriinde Asammbele nde, guwarnama ruttini eɓɓaande nde to Asammbele, ñaagii yo depiteeji njaɓ no senaateeruuji ɗi mbiyri nii. Nde ɗum waɗaa woote, 28 njaɓi, 27 calii. Ko noon doosgal ɓenniri.
Eɓɓaande wattindiinde nde, addunde luural e nder Asammbele e hoyre mum ko eɓɓaande nde guwarnama ñaaginoo yo rokke mbaawka lelnande hoore mum sariya ngam siifondirde e Espaañ ñamaande haa waawa ɓeydude semmbe kuuraa Nuwaasoot e Nuwaadibu.
Addi luural ngal ko eɓɓaande nde jeyanooka e ginol golle dottanoongol ngol e nder dekere mo hooreejo leydi udditirnoo daawal batuuji keñoraangal ngal. Etee ina wiyaa e nder doosɗe leydi ndi wonde ginol golle daawal batuuji keñoraangal ko ko dottaa. Won e depiteeji, teeŋti noon e depiteeji luulndo ngo, ɓuri hollitde ko toɓɓere woɗnde waawaa ɓeydeede e ginol golle dottanoongol ngol. Guwarnama kañum e depiteeji senngo laamu kolliti ko wonde haralleeɓe to bannge sariya ndiisnaama mbiyi ina aamnoo. Caggal ɗum nii won depiteeji kolliti wonde parlemaa Farayse meeɗii hawrude e ko wayi nii, luulndo maɓɓe e oon sahaa wullitinooma to Goomu diisnondiral toowngu to bannge doosɗe Farayse, nguun goomu e ñaawoore mum holliti ko mawɗo leydi o ina waawi ɓeydude toɓɓere wiyi nde e ginol golle gadanol ngol. Caggal ɗiin firooji fof luulndo ngo felliti jaɓde doosgal ngal.
Gaagaa juurnitagol eɓɓaaɗe doosɗe sariya, parlemaa waɗii yeewtere juutnde faytunde e gartugol Muritaninaaɓe taccinanooɓe e mooliiɓe to Senegaal e to Mali. Ndeen yeewtere waawii feeñninde kam wonde jagge parlemaa o no ndiidorinoo ina njaɓi miijo ngo hay so tawii noon won jogiiɓe kulhuli wonde woɗɓe ɓe ngonaa Muritaninaaɓe ina mbaawi soomaade e artooɓe ɓe. Won ɓeen kadi ina kollitii wonde gartirgol taccinanooɓe foti yhdineede ko e ñawndugol caɗeele Muritaninaaɓe iwtunooɓe Senegaal e hitaande 1989, hono musaffiriin en. Jaagorgal laamu gardingal kaan haala, hollitii e nder jaabawol mum, wonde alaa fof ko sinndondiri ndeen hafeere e gartugol taccinanooɓe ɓe.
KMJ


text:
Alhaali rewɓe doguɓe fitinaaji to maɓɓe fattoyii e nokkuure wonnde
Saakitaama ñannde :
Tedduɓe keɗiiɓe RFI Fulfulde, on jaaraama. Bisimilla mon e yewtere men Dinngiral Rewɓe dow rfi Fulfulde.Hannde yewtere ndee ina fawii e rewɓe egguɓe walla doguɓe baasiiji e fitinaaji. Hono ngurdam maɓɓe woniri e ɗee nokkuuje ɗo ɓe jeyaaka?E ley yewtere men ndee eɗen tawdaa e Sewuro Aliiwu BARI jeyaaɗo Koro diiwal Mopti egguɗo ton ngonnɗo Bamako daaka Senou. Kañun e Hajja JALLO gooto e yimɓe fedde wonnde Seenu daraniinde yuɓɓodirgol golleeji yimɓe egguɓe ɓee.Modibbo Gali SIISE jannginoowo to duɓal mawngal Bamako, tewtoowo hertorɗo laawi ndeenaagu Mali woni koɗo e ley yewtere men ndee.Ɗum woni toɓɓe mawɗe yewtere ndee, bisimilla mon e heɗaade kaa taskaram.E taskaram men ngaroowo en kaalan ñaalorma adunayankooje hertinanaaɗo rewɓe ɗum woni 8 lewru 3ɓuru.


text:
المحافظة على الصلوات المفروضة:
Reenugol julde farilla
قال تعالى: (حافظوا على الصلوات والصلاة الوسطى وقوموا لله قانتين) سورة البقرة، الآية 238
وقال أيضا: (وأقيموا الصلاة وءاتوا الزكاة وأطيعوا الرسول لعلكم ترحمون) سورة النور، الآية 56
وقال عليه الصلاة والسلام: " العهد الذي بيننا وبينهم الصلاة فمن تركها فقد كفر" رواه الترمذي وابن ماجه وصححه الألباني.
Allah subhaanohuu wata aalaa wii: (reenee dhee juldhe e ndee julde hakkundeere (alansara) imma nodhon Allah hara hidhon yankinii)
O wii kadi: ( ngninnee julde nden, itton jakka on, dhoftodhon nulaadho on, belajoo Allah hino yurmee on)
Nulaadho Mouhammad (PSL) maaki: "aadi wondho hakkundhe men e bhee heeferaabhe ko julde nden, kala on tertiidho ndee julde haray o wonii keefeero)
Ndee julde hino waddhi kala juldho hellifaadho, nde o juulata kala wakhtu e saa'yi makko happaadho on, eno nelaadho on tindiniri non, si tawii ko gorko hino waddhiimo nde o tottata wakhtou on ka juulirde, siko suddidho ko ka suudu makko waddhimo juulugol.
Kala on juulirdho wano Allah on yamiri non, Allah newna naymo no o wadhira dewe hedditii dhedhen, o hiwamo e wadhugol ko boni, e kala pankareeji dhin, Allah wii:
(إن الصلاة تنهى عن الفحشاء والمنكر ولذكر الله أكبر والله يعلم ما تصنعون) سورة العنكبوت، الآية 45
Hino waddhii kadi juldho on nde o yamirta bheyguure makko nden fow ndhebhe reenata ndee julde, hara o yejjitaali kawtal makko ngal, e musibbhe makko bhen fow, Allah wii ka Al- Coraan:
(وتعانوا على البر والتقوى ولا تعاونوا على الاثم والعدوان واتقوا الله إن الله شديد العقاب)
Ndee julde hino himmi fota bhaa ko kayre neddanke attetee landheede niande jango, kosi julde nden mojji golle makko heddi dhedhen ndaaree, Nelaadho maaki:
" أول ما يحاسب به المرء يوم القيامة الصلاة، فإذا صلحت صلح العمل كله..."
Yo Allah newnan en reenugol ndee julde o newnana kala juldho
هذا وصلى الله عليه وسلم على نبينا محمد وعلى آله وصحبه أجمعين.


text:
Anndinoore coñce e ñeeñal
Coñce e ñeeñal leñol ngoni denndaangal gannditirɗe leñol, ko ɗe maande e maantorɗe, paarnorɗe , e beltorɗe leñol maa renndo jiidungo aadaaji e goowaaɗi e tawaaɗi. Conce e ñeeñal leñol coomi ko denndaangal kebtinirɗe keeriiɗi kala dental maa renndo jiidungo ɗemngal, dimɗanngal hoore mum, guurdungal e nokku gooto maa falnde wootere. Kala mo haali coñce e ñeenal leñol, ma ciforo heen leñol ngol, etee kala mo haali leñol toɗɗii ko demngal. Ndeke dottude keerol hakkunde conce, ɗemngal e ñeenal leñol wonaa huunde newiinde sabu ɗee geɗe:
Muritani-Dental Orop : nanondiral dañaama, kono tawi coppule keewii
Muritani e Dental Orop ndartiniino ñalnde alarba 12 mars, yeewtere ngonnoo e mum, faytunde e awo wonande daawal 2008-2012 : ɓe ndoŋkii nanondirde. Pottital ngal waɗnoo ko ɗo e Nuwaasoot. Ñalnde ndeen, e tonngoode 50, e winndannde «ko tikkere gundo waɗata ñewre?»
Seedantaagal jeyegol e leydi ko lolliri «nationalité»
Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn… Dowla kala e nder winndere nde ina hatojini e anndude yimɓe mum hiiseteeɓe wonde njeyaa ko e fatere leydi ndi dowla oo tiimi ndi. Woni Dowla noon ko njuɓɓudi laamu kesiri ngardundi e tiimaandi kolonyaal, itti lamuuji men ganni tuuginiiɗi e leƴƴi e diiwaanuuji ekn…
Faatimata Ɓaas, karallo jaŋde : “Nafoore jaŋde neeniwal ko huunde jarribaande”
Mbiɗo salmina banndiraaɓe fof. Ko ardii fof, mbiɗo weltii hannde e oo ɗoo ñalawma, mbiɗo yetta Fedde Ɓamtaare Pulaar e darnde mum e tiiɗnaare mum e muñal mum yaa yottii ɗo hannde. Sikke alaa caɗeele ina keewi, kono darnde maɓɓe e tiiɗnaare maɓɓe yettinii ɓe hannde ɗo ɓe njettii ɗo. So ɗum ɓennii, mbiɗo yiɗnoo werlaade konngol ko fayti e jaŋde ɗemɗe ngenndiije wonnannde sukaaɓe. Karallaagal jaŋde hollitii hono cukalel so jannginaama ɗemngal mum ngal muuyni,
Bayyinaango huuɓtodinngo jojjanɗe aadee
Naatirde
E teskaade wonde ko keptingol ndimaagu aadee e potal hakkeeji yimɓe fof, hakkeeji ɗi teettotaako, ngoni dabi wellitaare e nder winndere nde;
E teskaade wonde ko baasgol heptinde kam e calagol tottude hakkeeji aadee ngaddi barondiral e salaare sanndolinnde,
Siidi wul Siidinaa ulliima e dunndu
Biyeteeɗo Siidi wul Siidinaa (Jendel), gartiranooɗo ɗo ñalnde 12 saawiyee ummoraade Gine Bisaawo, ina wondi e Muhammed wul Siidi (Shabarnoo) e tato woɗɓe, ɓoccitiima kasoo, dogi. Kamɓe ɓeeɗoo fof noon ko ɓe tuumaaɓe e warngo tuubakooɓe Farayse waranooɓe saraaji Eeleega, ñalnde 24 desammbar 2007.
Gurel amen e njimaandi Koloñaal
Gurel amen hoɗnoo ko e duuɗe e caaɗli, yor-yor tule ceene, ɗo ceeweele toɓatnoo mbaɗa beeli beeli, ɗo cayle e ciluweeje leewotonoo, ɓireteeɗi kuuna kayoo, njaabondira e gooleeje, caaɗli gese niiloo higgu, duule ndunngu cummba moosa, njalda e aynaaɓe, remooɓe e sippooɓe ngartida e dogtooji … Ndeen ko mu suka mi heewaani sokla, so wonaa mi ɓadoo baaba nde naange daaydaayni waɗi mbuuɗu, moolii e tule hirnaange, mbatooje ɗakkii, doombi corsorti, gedde nduuɓani luurooji, ndiwri toŋŋinii e dow leɗɗe, jamma wona e yiiwaade, koode ñaara e asamaan.
Ganndal koode : satonaange
Duuɓi capanɗe jeeɗiɗi e jeegom hannde annduɓe koode njanngini yimɓe wonde satonaange (le système solaire) jogii ko tagopeeje (planètes) jeenay : tuggi ɓurnde ɓallaade Naange haa ɓurnde woɗɗude Naange ko Merkiir, Wenis, Leydi, Marse, Jipiteer, Satirne, Iranis, Neptin, Piliton. Paamen wonde Naange ko hoodere. Taagopeeje ɗe taarotoo ko Naange, keɓa e mum nguleeki e fooyre.
Abdul Bookara Kan
Abdul Bookar Aali Dunndu Segele, ganndiraaɗo Abdul Bookar Kan, ɓurɗo lollirde Abdul Bookar mo Daabiya, jibinaa ko e nder Boosoya, e wuro Daabiya, hedde 1830-1835. Abdul Bookar ko ɓiy Bookar Aali Dunndu Segele, ko o taanum Aali Segele, hono gooto e jaagorɗe Fuuta, e yonta Almaami Abdul Kadeer. Aali Dunndu ina jeyanoo e suɓotooɓe Almaami Fuuta, saanga laamu Almameeɓe. Yumma makko wiyetee ko Jeynaba Kan, iwdi Almaami Biraan Ibraa, to Mbummba.
Ardorde jaayɗe Muritani
Ardorde Jaayɗe* Toownde (Haute autorité de la presse et de l'audioɓisuel) yaltinii bayyinaango ina hollita heen wonde leydi Mauritani waɗii taaɓal teskinngal to bannge demokaraasi caggal wooteeji battindiiɗi ɗi, wooteeji laaɓtuɗi, bellitiiɗi.
E wiyde bayyinaango ngo, ɗum ina feeñi e nguurndam jaayɗe ɗe,
“Ñalɗi na njiiloo leƴƴi ina ngadondira fayde e toowal” (Yero Dooro Jallo)
Taƴre konngol Musiɗɗo Yero Dooro Jallo Hooreejo Fedde Ɓamtoore Pulaar e Senegaal huccitinnoo e tawtoranooɓe batu Mooɓondiral 3ɓu fedde Ɓamtaare Pulaar e Muritani njooɗinoongu e nuwaasoot e hitaande 1985. Konngol ngol ina hollita nafoore jaŋde ɗemɗe Afirik...
- Banndiraaɓe rewɓe e worɓe,
- Jagge laamu tedduɓe e hoohooɓe tedduɓe,
Holi Yero Dooro Jallo
E oo subaka dewo, 05 lewru mbooy hitaande 2006, fulɓe mbaasii sagata mo ndewaani ñamaande. Fulɓe mbaasii ko weeɓaani heɓtude. Fulbe mbaasii ɗo lekki maamaawi, mawki, ɓesnoowi, ki ɓesnoore mum siilataa, teelnooki e nder yolnde jeereende. Fulɓe kordaama ɗo weendu mawndu, ɓuuɓndu, deeƴndu wonnoondu faabu e daɗdorde lohbe e ɗomɗube e nder yolnde mawnde nde keeri ngalaa, jaaynde woodaani : "So lekki mawki yanii, colli keewɗi mbeemat".


text:
Lomto Ammbasadeer Amerik e Muritani, hono biyeteeɗo «Dennis Hankins » jaabiima naamne jaaynde wiyeteende El Emel El Jedid, jowitiiɗe e iiñcuru politik wonndu e Muritani hannde ndu. Ɗum waɗnoo ko ñalnde Alet 7 desammbar 2008. Fooyre Ɓamtaare firanii on yeewtere nde no diidorinoo.
Lomto Ammbasadeer Amerik e Muritani, hono biyeteeɗo «Dennis Hankins » jaabiima naamne jaaynde wiyeteende El Emel El Jedid, jowitiiɗe e iiñcuru politik wonndu e Muritani hannde ndu. Ɗum waɗnoo ko ñalnde Alet 7 desammbar 2008. Fooyre Ɓamtaare firanii on yeewtere nde no diidorinoo.
Naamnal « El Emel El Jedid » : Hol miijo Dental Leyɗe Amerik laaɓtungo e kuudetaa 6 ut O ?
Dennis Hankins : Miijo Guwarnama Amerik ina laaɓti no feewi gila adan, tee waylaaki e nder ɗiiɗoo lebbi nay. Min njaɓataa kuudetaaji, sibu min njaɓataa adaba Guwarnama toɗɗaaɗo e woote bellitaaɗe, mbayliree forso (doole). Ndeke, ina moƴƴi faamee, wonde wonande Amerik, persidaa ko wul Sheek Abdallaahi, tee persidaa dagiiɗo o ko gooto, hono persidaa Siidi wul Seek Abdallaahi, ina raɓɓiɗi, ina faamnii. Ko kaŋko toɗɗaa, ko kaŋko jooɗanii ɓesngu Muritani, sibu ko kaŋko ngu suɓii.
Ndeke, wonande Amerik, artude e ngonka dagaare waawaa wonde gaa gaa persidaa o heɓtaani jappeere mum, sibu ardorde leydi (persidaas), jeyaa ko e juɓɓule dowrowe e nde Doosɗe leydi ndi. Ko Muritaninaaɓe noon njiytata feere no juɓɓule Doosɗeyaŋkooje ngartirta, ko Muritaninaaɓe ñawndata iiñturu politik ndu.
El Emel El Jedid : Hol ko guwarnama mon anniyii waɗde ngam wallitde gartugol Siidi wul Seek Abdallaahi e jappeere mum kam e ngartugol ngonka doosɗeyankeewa ?
Dennis Hankins : Heen bannge, e min paami waɗi kuudetaa ko yimɓe anndaaɓe, ko ɗum waɗi Dental Amerik miijaade ƴettude kuuge keeriiɗe (joopiiɗe ɓeen yimɓe tan). Tee min njiɗi ko kuuge leyɗe keddiiɗe e pelle keddiiɗe ɗe njoopoo ɓeen yimɓe tan, mbaasaa joopaade ɓesngu Muritani. E min njaakorii tan, so ɗeeɗoo kuuge tabitinaama, maa waɗɓe kuudetaa o paam wonde ɗum wonaa e nafoore maɓɓe, tee militeer en ina poti yahde, tee alaa e sago leydi ndi arta e juɓɓule dagiiɗe ɗe.
El Emel El Jedid : So tawii ɗum alaa ko nafi noon, hol feere woɗnde njogi-ɗon ?
Dennis Hankins : Ko goonga yumɓe fof ina nganndi wonde Amerik ko leydi ndoolnundi, kono tan e won oon bannge batte mayri e Muritani ina kakindii. Ngalu Amerik ina hakindii ɗo, Amariknaaɓe keewaani e Muritani. Kono ɗum fof e wayde noon, darnde amen ko jokkude ñiŋde ardiiɓe hannde ɓe. Darnde amen ɗo jogori wayde tan ko no darnde amen to Simmbaabuwee walla Birmaani, kono noon, mi sikkaanaani min jaɓde kuudetaa militeer.
El Emel El Jedid : Ɗum firti ko on keptintaa laamu ngonngu ɗoo ngu, so wonaa Siidi wul Sheek Abdallaahi artu ?
Dennis Hankins : Min mballitta kogolle Dental Afrik. So tawii feere dañaama, tawi ko feere nde Siidi jaɓi, nde Detal Afrik jaɓi, nde yimɓe fof mbaawi jaɓde, min mbaawataa wiyde, minen tan, alaa ko feere woɗnde rewetee, wonaa ɗum woni darnde amen. So tawii noon alaa feere woodi ɗo Dental Afrik waawi nangtaade, ɗo golloddiiɓe heddiiɓe ɓe mbaawi nangtaade walla jaɓde, mi yiyaani e oon sahaa hol no yimɓe jaɓirta ngonka jooni ka.
El Emel El Jedid : Farayse wondaani e miijo waɗde Muritani uddo (ammbargo), wiyi wonde ardini ko kuuge keeriiɗe, ellee kadi ɓe ngondaani e miijo huutoraade doole militeer. Mbele Amerikee en ko hono ɗum miijii ?
Dennis Hankins : Hay gooto meeɗaa miijaade uddude leydi ndi (waɗde ɗum ammbargoo). Ko ɗum waɗi min njiyaani tanaa e jokkugol eɓɓaaɗe Orop gollaade e leydi he, ko wayi no nanondire awo ɗe. Eɗen ceedii nii Muritani ina jokki e yeeyde Aduna o jamɗe mum e petroŋ mum, ko aladaa e caɗeele. Kono tan, gila kuudetaa o waɗi, hay dara laaɓtaani e kuutoragol kaalis leydi ndi. Ɗum noon to bannge fiɓnde, fayndaare amen wonaa waɗde uddo waawngo leptude ɓesngu ngu, kono ko fawde kuuge e dow yimɓe joopaaɓe ɓe.
E miijo amen kuutoragol doole konuyankooje wonaa feere ɓurnde yuumtude. E min ngoɗɗi tawo e miijaade ko wayi noon, sibu eɗen njogii tawo jot huutoraade kuuge diplomaasi, walla nii jokkude kaaldigal politik.
El Emel El Jedid : John Negroponte haaldii e Siidi wul Seek Abdallaahi e telefoŋ, e miijo ma, hol ko ɗum firti to bannge politik ?
Dennis Hankins : Ɗum ko hollude wonde Dental Amerik heptini ko persidaa toɗɗaaɗo o. Tesko-ɗen tan, ooɗoo Cukko Kuuɓal, alaa ɗo meeɗi ɗannaade ngam tawtoreede woote, so wonaa e Muritani, ina gasa tawa ko ɗum addani mo haɓɓaade e Muritani. Ko ɗum addani mo jokkondirde e persidaa Siidi, nde ɗum aamnii.
El Emel El Jedid : Won wiyooɓe wonde saabii ƴaggeende Amerik nde ko ammbasadeer mum e leydi he kam e laamu Rippoobilikee en mbayleteengu ñalnde 20 saawiyee, tee ina sikkaa maa Amerik waylu darnde mum so laamu mum wayliima. Hol ko mbiy-ɗaa heen ?
Dennis Hankins : Mi sikkaani so guwarnama demokaraat en ina wayla politik rippoobolikee en tuugiiɗo e fiɓnde. Sibu ɗooyene fiɓnde amen ko kaɓɓagol e demokaraasi, wonaa tan e Muritani, kono e Afrik no diidorinoo, kam e leyɗe Aarabeeɓe. Ko ɗum tagi mi yiyaani fof no Obama waylirta oon politik. Cikku-mi nii o jogori ko ɓeydaade ƴaggude.
Jaayɗe Muritani ina keewi hollitirde darnde Amerik no luural hakkunde neɗɗo e neɗɗo nii. Ko goonga noon, gila kuudetaa o waɗi, ñalawma fof amin mbaɗana Washington ciimtol (rapport). Ina gasa tawa saabii ɗum ko jotondire moƴƴe Siidi wul Sheek Abdallaahi e laamu mum, kono kadi ko sabu amen jaggirnoode min Muritani no yeru moƴƴo e nder diiwaan he.
Ɗee geɗe fof ngaddani darnde amen ƴaggude, ko kay wonaa luural hakkunde neɗɗo e neɗɗo… Miijo Aduna o ina anndaa, wonande leydi kala. Ko ammbasadeer amen holliti ko, ko ɗum miijo Amerik, wonaa miijo makko heeriingo. Golle ammbasadeer amen ko tiiztinooje darnde Amerik, nde cikku-mi jogoraani waylaade hay so laamu ngu jooɗiima.
El Emel El Jedid : Won wiyooɓe wonde waɗi Amerik waɗtude hakkille e Muritani, ko sabu mum anniyaade waɗde e leydi tuddunde konu mum. Ko goonga ?
Dennis Hankins : Alaa, wonaa goonga. Gollondiral hakkunde leyɗe ɗiɗi ɗe to bannge heblo konu Muritani. Ko goonga noon, ɓeydagol golle ownugol e leydi he ina woƴi min, haa arti noon e njanngu Tuuriin njurminiingu. Ko goonga golle ownugol ina kulaa e leydi he, kono miijo amen gila adan ko heblude Muritani waawde daranaade kisal mum …
Kaɓɓagol amen e guwarnama toɗɗaaɗo noon, fayndaare mum ko semmbinde gardagol moƴƴol e leydi he, mbele ina waawa huccande miijooji ceɓɓitiiɗi e nder ɓesngu Muritani, sibu, ownugol ɓuri bonde e njangu caggal leydi.
El Emel El Jedid : On keptinaani laamu militeer en. Oɗon keptini keeweende parlemaateeruuji (depiteeji e senaateeruuji) gonduɗi e maɓɓe ɗi ?
Dennis Hankins : Batu parlemaa keñoraangu ngu rewaani laawol. Ɗum ko caɗeele. Ko fayti e fiilaaɓe (élus) oon, hay so tawii won darnde militeer en ndarinoo heen e sahaa woote ɗe, eɗen poti heptinande gooto heen kala ndimaagu mum. En mbaawaa wiyde eɗen keptina persidaas tan, walla eɗen ɓura hormaade won ɗiin manndaaji e dow keddiiɗi ɗi, min ngondi ko e ɗooftagol juɓɓule ɗee kala. Kono tan, huutoraade juɓɓule parlemaa ngam tabitinde payndaale poliik, wonaa huunde yooɗnde.
Seneraal Asiis wiyiino, gila ñalawma gadano o, wonde kuudetaa o yettii tan ko njuɓɓudi ciynoori ndi. Hannde ina laaɓi wonde militeer en naatii e fiyakuuji mbaawka carɗinoowa e ñawoowa kala. Ɗum ɗoon firti, ko wonaa caɗeele mbaawka ciynoowa caabii ngonka hannde ka, ko waɗi ko, ko kuudetaa laaɓtuɗo.
El Emel El Jedid : On njahii to Siidi wul Seek Abdallaahi to Lemden, on njokkondirii e wallidiiɓe makko e nder leydi ndi e boowal mum. E miijo ma, aɗa sikki Siidi ina waawi artude ? Mbele ɗum ina aamnoo hannde ?
Dennis Hankins : Miɗo sikki ina aamnoo. Muritaninaaɓe e koye mum en ina teskii wonde ooɗoo kuudetaa ina seerti e ɓennuɗi ɗi. Ko ɓuri maantinde heen ko won luulndiiɓe kuudetaa o, tee, won e pelle gonɗe e nder ndeen maalde luulndiinde ngonaano wallidiiɓe Siidi wul Seek Abdallaahi, kono kamɓe fof eɓe kawri e yiɗde yo Doosɗe leydi ndi ɗoofte, yo demokaraasi hisne e rewrude e gartirgol hooreejo leydi gootanaaɗo o e jappeere mum, ko o waawnoo wonde fof nii. So tawiino ngoon luulndo alaano, gartugol hooreejo toɗɗaaɗo o aamnotaako, kono ngoon luulndo ina woodi.
To bannge goɗɗo, maalde adunankoore yaajnde ina woodi, hay so tawii wo luuron tokoson ngoodi e mum, kono, e nder ko ɓuri himmude ko, denndaangal juɓɓule adunankooje ɗe ceyfitii kuudetaa o, aduna oo kala heptini ko persidaa toɗɗaaɗo o. Jantondiral hakkunde golle caggal leydi ndi e luulndo nder leydi ngo, ina addana mi ɗaminaade ngool gartugol. Eɗum waawi ɗamineede fotde 30%, 50% walla 60%, mi anndaa.
El Emel El Jedid : Muritaninaaɓe teskiima huunde e ammbasadeeruuji Orop kam e jonaaɗo Dental Amerik to kewu 28 noowammbar : ɗum ko heptinde laamu kesu ngu, laamu kuudetaa walla ?
Dennis Hankins : Alaa. Wonande Oropnaaɓe e denndaangal ammbaasaduuji, jeyi feeto jeytaare ngo ko Muritaninaaɓe. Ko ɗum addani ɓe ñalawma mawningol jeytaare leydi ndi. Amin mbaawi wondude e ɓesngu Muritani, tawa min keptinaani laamu njooɗiingu ɗoo hannde ngu. Min ngarii tawtoreede kewu o, kono ɗoon e ɗoon min njalti persidaas, hoto ɗum faamreede no feewaani. Ndeke ko sabu hormaade ɓesngu Muritani addani min tawtoreede kewu o, wonaa dagnude laamu Seneraal.
El Emel El Jedid : Farayse ina jogii miijo ngo heerorii ngam ñawndude luural ngal, ko jiidaa e miijo winndere nde. Ko haɗi Amerik yiylaade hono ɗuum bannge mum ?
Dennis Hankins : Soklaani ko gooto fof ina yahra bannge mum. Koo gila addan, jokkondiral amen e Farayse ina teeŋti, haa arti noon e Elisee (Elysée : Nokku persidaa Farayse). Luural alaa, to oon bannge, hakkunde Elisee e Washington, hay so tawii a min cikki ko Faraysenaaɓe ɓuri fotde heedde yeeso.
Bannge goɗɗo o, laamu Amarik hannde ngu yiɗaa fuɗɗaade golle ɗe joofnataa, nde tawnoo gowarnama keso ina foti jooɗaade, ɗo e lewru. Jotondiral hakkunde Washington e Paris ko duumingal wonande ngonka Muritani.
El Emel El Jedid : Hol ko miiji-ɗaa e Maalde Ngenndiyankoore ngam Kisal Demokaraasi (FNDD) ? Hol miijo ma e luulndo demokaraasiyankeewo Ahmed wul Dadda ?
Dennis Hankins : Mi teskiima wonde gooto e ardiiɓe FNDD wiyi gila idan wonde wonɓe e FNDD ɓe kollitii haa laaɓti luulndagol mum en kuudetaa o. E oon sahaa gooto wonanɓe militeer en ina njuɓɓina seppooji, tee ina metti anndude mbele ko e sago maɓɓe walla ko ɓe waawnaaɓe, hono no doggi kaawniiɗi meeruuji gonanɗi kuudetaa. Sibu, nde min ndokkata won e maɓɓe sekuuji kaalis eɓɓaaɗe kominaaji maɓɓe, won meeruuji mbiyi min ina luulndii kuudetaa o.
Wonande FNDD, miɗo sikki ko huunde moƴƴere ngam luulndaade kuudetaa o gila e fuɗɗoode, hay so tawii noon pelle gonɗe he ina ceerti miijooji politik. Kono kam kamɓe fof ɓe kawritii ngam haɓanaade ko dagii e jojjugol keɓtugol hooreejo leydi o jappeere mum. So artii e gardiɗo luulndo, darnde makko ina himmi.
Gila e fuɗɗoode min etiima yeewtidde e Ahmed wul Daddaa sibu omo lutti jogaade yimɓe e nder leydi ndi. E min ɗaminii tan, ko fayi arde ma o daro darnde naftoore ngam gartugol dagaare doosɗe. Miɗo anndi o yiɗi ko woote keñoraaɗe njuɓɓinee. Ina gasa tawa ɗuum ina hatojinaa, tee ina waawi wonde, kono ko caggal nde yimɓe ngarti e fuɗɗoode ɗo, ngarti e demokaraasi. Ɗum noon so tawii juɓɓingol woote ina jojji, so tawii yimɓe fof paamondirii e ɗuum, e oon sahaa ina waawi aamnaade.
El Emel El Jedid : Huunde e Muritaninaaɓe ina mbiya wonde ballal Amerik e leydi ndi heewaani, yerondiraani e ƴaggeende ɓe kolli e luulndagol kuudetaa o. Yanti heen so ɓe ndartinii ballal maɓɓe, alaa ko ustata Muritani. Ɗum ko goonga ?
Dennis Hankins : Heen bannge ko goonga. Nde ngar-mi ɗo, njiyndir-mi e persidaa Abdallaahi gadanol nde, o teskiima wonde ɓeydagol ballal Amerik haa arti noon to bannge heblo koninkooɓe, ballal ngam tabitingol kisal. O teskiima faayiida ngaal ballal haa arti noon to bannge nguura. To bannge ballal junngo e junngo, ko hedde 12 haa 13 miliyoŋ dolaar (hedde miliyaaruuji 3 ugiyya), hitaande kala. Ina foti teskeede noon wonde ko ina ɓura tataɓal bidsee denndaangal juɓɓule Fedde Ngenndiije ummii ko e ɓesngu Amerik. Ndeke ballal Amerik e nder faggudu Muritani ɓuri heewde doole e balle keddiiɗe ɗe, kono nde tawno ngal rewrata ko e juɓɓule adunankooje, wonaa Muritaninaaɓe fof nganndi ɗuum.
Fayndaare amen rowrowre e hitaande adannde laamu Siidi wum Seek Abdallaahi wonnoo ko waɗtude Muritani e leyɗe ɗe Amerik ɓuri waawde gollondirde to bannge ƴellitaare. Min puɗɗorii ko porogaraam (tuugnorgal) biyeteengal MCC (ko anndiraa “Millenium Challenge Corporation”). Guwarnama wul Seek Abdallaahi hollitiino Washington ko memtanoo e tabitingol tuugnorgal ngal 30 miliyoŋ dolaar (miliyaaruuji 7 ugiyya) e nder nokku jaŋde e cellal e sato. Tuugnorgal ngal jaɓanooma nii, tee ɗum ko fuɗɗoode tuugnorgal ɓurngal ɗoon mawnude wonnoo.
Min njiɗnoo ko Muritani jaɓa ɗee eɓɓaaɗe ko adii maayirɗe 2010. Min puɗɗanooki haaldude e guwarnama Muritani, kono eɗen mbaawi teskaade, yeru to leydi Mali, e hitaande ɓennunde nde, Amerik siynii toon tuugorgal bayngal noon, tolningal e 450 miliyoŋ dolaar (110 miliyaar ugiyya) e nder mahaaɗe (infrastructure), kono eɗen mbaawnoo ɗaminaade, hade manndaa Siisi wul Seek Abdallaahi joofde, tuugnorgal ngal ina waawoo yettaade 300 haa 400 miliyoŋ dolaar (hedde 85 miliyaar ugiyya).
Ƴetti kaaɗoo haala ko El Huseyn wul Mahand,
Jaaynde El Emel El Jedid (Muritani)
Firo : Bookara Aamadu Bah
Tesko : Sit internet biyeteeɗo Taqadoumy habrii wonde ñalnde 9 desammbar 2008, Dennis Hankins, lomto ammbaasadeer Amerik e Nuwaasoot, yahii Lemden. Ngol woni laawol makko toon ɗiɗmol, ko o yillotoo Siidi wul Seek Abdallaahi.
Geɗel gootel fooɗtii heen hakillaaji yimɓe ɓe : Hankins yahdii toon ko e militeer Ameriknaajo gooto. Nde o yeewtiditta e Siidi, oon militeer kañum woni e yillaade saraaji wuro ngo, yiyndiri e sanndarmeeɓe reenooɓe Siidi ɓe. O naamnii no foti otooji ngoni ɗoon, peeñɗi heen e cuuɗaaɗi heen ɗii fof. O naamnii ɓe naamne keewɗe.


text:
Fedde wiyeteende «Fedde Liɓtugu» ina woodi to Ñaamee nder leydi Niijeer. Nde toppitiii ko ko fayti e pinal e ñeeñal, haa arti noon e gaaci e ngamri aadanteeri, ekn… Helemere «Liɓtugu» ko e ɗemngal Gurmance ; nde firata ko «wero ngabu». Diiwaan Liɓtugu (Liɓtaago) feccitii ko hakkunde leyɗe Niiseer e Burkinaa Faso e Mali, nder kofol Maayo Niiseer. Leƴƴi ɓurɗi heen doolnude ko leñol Gurmance e leñol Fulɓe. Ɗii leƴƴi ɗiɗi ko denɗiraaɓe.
Ɗum addani sukaaɓe ñeeñɗuɓe ooɗoo diiwaan sosde fedde pinal nde ɓe inniri «Fedde Liɓtugu», renndinnde leƴƴi koɗɗi e nokku o. Hitaande fof, fedde nde ina yuɓɓina koolol Liɓtugu. Koolol Liɓtugu udditanaa ko kala jiɗɗo wuurtinde donaaɗi e goowaaɗi e finaa-tawaa leƴƴi men, kala cokluɗo gostondire huunde e pinal men, nder weltaare e weytaare. Koolol ngol ko ɗo konngol wellitaa. Jeytoraaɗo heen fof ina heen waawi weytinde ɓernde mum, wostondirde e pine goɗɗe, heɗaade gaaci, amde… haa ɗum fof walla mo wiɗtude pinal makko.
Won konngol Gurmance wiyi : “konngol laamii yaakaare”. Ndeke Koolol Liɓtugu ko dingiral njaŋtaaka pine Afrik, pine ummoriiɗi leyɗeele keewɗe hono Nijeer, Burkina Faso, Togo, Beneŋ, Gaana, Niijeriyaa, Mali, haa Muritani e Senegaal e Gammbi e Gine, ekn… Ɗee pine fof keɓata mbaawka mum en ko e «ñeeñal haala» e doole konngol e ɗemngal.
Gila e yonta koloñaal haa heɓi mo jeytaare leyɗe men, ɓesnguuji koɗɗi nder Liɓtugu meeɗaa serndude leƴƴi mum cariiɗi ɗee leyɗe. Hitaande fof, Fedde Liɓtugu ina yuɓɓina koolol coñce e ñeeñal e gaaci, gootol e leƴƴi koɗɗi nder Liɓtugu. Rawane ko leñol Gurmance yuɓɓinnoo koolol mum. Hikka ko leñol Fulɓe yuɓɓinta koolol mum e nder lewru Saawiyee 2010.
Tuugnoorgal koolol ngol fawotoo ko e dame njaŋtaaka donaaɗi : ngamiri, njimiri e jime, bawɗi e ñaañooji, koɗli, mbileewu e ñenngi, ekn… : «tiyataar» e wejo nate, jeewte tonngaaɗe, ngamri e gaaci donaaɗi.
Yuɓɓo Koolol Liɓtugu
Fayndaare yaajnde «Fedde Liɓtugu» ko daɗndude pine gaadanteeje e rewrude e ɓamtugol ñeeñal e naalaŋkaagal e pine nokkuuje.
Ndee fayndaare yaajnde jibinii payndoole tati keeriiɗe. Adannde nde ko anndinde yimɓe pine leƴƴi koɗɗi e nokku Liɓtugu. Ɗiɗmere nde ko tafde weeyo naalaŋkaagal e pinal ɗiin leƴƴi. Wattannde nde ko semmbinde jiidigal hakkunde leƴƴi Liɓtugu, haa teeŋti e denɗiraagal ɓamtowal jokkere-enɗam e kisal hakkunde majji.
Holi waɗanaaɓe koolol Liɓtugu ?
Golle ɗee kuccinaa ko e teeruyaŋkooɓe gure pattalame ɓe nganndaa pine nokkuuje keeriiɗe. «Fedde Liɓtugu» ina yuɓɓina e yonta kooli mum pijirlooji gaandanteeji, jimɗi e jime e ngamiri finaa-tawaa. Dinngere ɗe ina mbaawi wonde nder galleeji pine, nder leeɗe gure teeru, nder mbeddaaji, ekn…
Koolol Liɓtugu ko sewnde jibinoore yiylotooɓe ganndal e nafoore, noddoore yillotooɓe ngam nokkuuji keewɗi nafoore bayɗi no : Peñnjaari, Jofnde W. Ayeeru, Buboŋ, luumooji dariiɗi dow powle maayo gila hirnaange haa fuɗnaange.
Koolol Liɓtugu
Liɓtugu ko diiwaan bertiiɗo hakkunde keeri leyɗeele leyɗe jeytuɗe nder Kofol maajo Niijeer, Togo e Niijeer, e Burkina Faso, e Mali. Leƴƴi ɓurɗi heen heewde ko Gurmañcooɓe e Fulɓe e Sonngay-Jerma’en. Gila ko adii koloñaal, ko ɗii leƴƴi koɗdi nder nanondiral, musidal, e denɗiraagal.
Ko woni «Liɓtugu»
Firo helmere «Liɓtugu» jogii ko mbaydiiji ɗiɗi cañondirɗi. Heen mbaydi ko e ɗemngal Gulmancena (ɗemngal leñol Gurmañce’en). E ngal ɗemngal, «Liɓtugu» firtata ko «luuro gabi», ngam teskaade ko ɓe waañatnooɓe gabi nder maaje catiiɗe, haa teeŋti e maayo Joliba (maayo Niijeer). Ndiya mbaydi ko e ɗemngal Fulfulde : «Liɓtaako» firata ko mo «waawaa liɓeede» ngam teskaade ko ɓe yimɓe tiiɗɓe, jaambareeɓe, ɓe kulataa, ndogataa.
Fedde «Liɓtugu»
Diiwaan Liɓtaako woni ko nder kofol Maayo Niijeer, nehaande pine mawɗe. Ko ɗoon laamaandi Gurma sosaa e kitaale 1200. Laamɗo leydi ndi gadano wiyetenoo ko Jaaba Lompo, laamaaɗo hakkunde 1204 e 1248.
Gila e yonta koloñaal haa nde leyɗe ɗee keɓi jeytaare mum en, ɓesnguuji Gurma koɗdi e nanondiral hakkunde mum en. Ɗi meeɗaa teskaade ceerundal majji nder keeri ɗee leyɗe Burkina, e Niijeer, e Njiieriyaa e Beneŋ, e Togo, e Gaana, e Mali.
Waɗi terɗe «Fedde Liɓtugu» suɓaade ndee innde ngam wonde ɗum daarorgal juumtungal naat-naattondiral pine hakunde leƴƴi Afrik-Hirnaange, e teskaade ngoodaandi pinal heen kala. «Fedde Liɓtugu» wonaa fedde dawrugol, ndee wonaa yiylotoonde dañal. Ko nde fedde ɗo miijooji nawrooji yeeso ƴellittee, ɓamtoore pine leƴƴi diiwaan Liɓtugu.
Ina jeyaa e ko tagi «Fedde Liɓtugu» soseede : ƴellitde naalaŋkaagal e ñeeñal, doolnude nafooje pinal gaadanteewal, wallitde gostondiral pine, waɗtude pinal e mbaydi ɓamtaare e ƴellitaare ɓesnguuji.
Miijanteeri «Fedde Liɓtugu»
Laawol ƴellitaare neɗɗo fawii ko e geɗel gootel : ko neɗɗo o woni ko. Neɗɗo kala ko ndesaari pinal renndo mum. Kala renndo ngo yimɓe mum ngalaa pinal keeringal, yaaɓanta ko maayde. No neɗɗo ƴellitirtoo so anndaa hoore mum ? No neɗɗo anndirta hoore mum so anndaa pinal mum, anndaa ko jogii, anndaa ko roŋki ? Ngalu pine leƴƴi Afirik ko toŋre nde ɓamtaare e ƴellitaare ndewata, nde ɓesnguuji men ndewata, nde nduumoo.
Payndoole «Fedde Liɓtugu»
Payndoole «Fedde Liɓtugu» lelii ko e tunɗi jeegom mawɗi, ɗiin ngoni :
- Wallitde ɓamtaare ñeeñal e pinal ɓesnguuji Afirik.
- Wallitde naalaŋkooɓe naftoraade naalaŋkaagal mum en.
- Ɗoftude naalaŋkooɓe jogiiɓe eɓɓaaɗe ɓamtaare.
- Hollitde ko pinal e ñeeñal ngoni ngooroondi ƴellitaare duumotoonde.
- Teeŋtinde pottital ñeeñal, hakkunde naalaŋkooɓe Rewo e ɓe Worgo.
- Wallitde miijo «naalaŋkaagal ngaluyaŋkeewal».
Kalfinaaɗo jokkondiral Fedde Liɓtugu
Kalfinaaɗo jokkondiral Fedde Liɓtugu o wiyatee ko Jasiboo Combiyaano, ɓurɗo lollirde “Jaas”. Ko o naalaŋke koɗoowo, jimoowo, natoowo… O jeyaa ko leydi Nijeer, ko o ɓiy Liɓtugu. Baaba makko ko “ancien combattant”, koniŋke e yonta koloñaal, keerorinooɗo wuttude coorumbal. Jaas fuɗɗiimma yimde gila e cukaagu mum, hakkunde makko e giƴiraaɓe makko. O fuɗɗii wuttude coorumbal nde o heɓi duuɓi 11, o fawi heen hoɗde “gitaar”.
Ñalawma gooto, tawi omo yima jimɗi Bob Marley e mbedda, haa gorko biyeteeɗo Alhajji Taaya nani jimɗi makko. Alhajji Taaya ko ballatnooɗo naalaŋkooɓe. O wasiyii Jaas yo jokku mbele ina wona naalaŋke ŋanaa ngati daande makko ina weli, omo waawi kadi yimde sanne. Gila ndeen Jaas wonti naalaŋke jimoowo, koɗoowo, binndoowo jime. O ɓuri anndeede noon ko e leydi Niijeer. Jime makko e jimɗi makko fof ƴoogaa ko e pinal Gurmance, teeŋti noon e tinndi e daari. O darjiri ko yumre nde o inniri Salima, waɗnde jimol “Mbakua” laatiinde jimol ɗoftowol sukaaɓe Niijeer kala. Jaas yaltinii jume jeegom hakkunde kitaale 1989 e 2005. Ko e hitaande 1989 o yaltini yumre wiyeteende “Toubi” jogiinde baar reggae. E 1993-1994 ko yumre “la loi de la jungle” lomtii, refti heen ko “sheitan”; ɗee jime fof ko e baar reggae. E 2002, o yaltini yumere jimɗi pawiiɗi baar pinal makko Gurmance nde o tiitorii “Salima”. O yaltinii kadi yumre “Dias, la musique de la terre” e hitaande 2004, yanti heen ko “Kalabada”.
Dille makko goɗɗe ina keewi. Ɓuri heen teeŋtude ko nde o waɗi e hitaande 2007 wejo nate makko e cehanɗe makko to Ñaamee. Yanti heen ko e hitaande 2008 nde o ardii Koolol Liɓtugu haa teeŋti e “jamma Gurmance’en”; yanti heen ko jaltugol “filma” inniraaɗo “Dias, la musique de la terre”. Waɗi filma o ko tuubaako biyeteeɗo Bruno Saparalli. Gootol e jimɗi makko wonti naatirde yeewtere e telewisoŋ leydi Suisse (TSR), yeewtere wiyeteende “zig-zag café” nde Jean Philippe Rap.
Ko oo suka keewɗo humpito ardii Fedde Liɓtugu.
Aamadu M. Gey


text:
Muritani tuumii FAMA (konu Mali) warngooji ɓiɓɓe muritaninaaɓe. Ñalnde 8 mbooy (marsa), laamu Muritani yaltini bayyinaango hollitoowo konu Mali yooɓiima ɓiɓɓe muritaninaaɓe nder wertaango leydi Mali.
Ko ndeen laamu Muritani holli mettere mum. Jaagorgal Geɗe Tumaronkooje noddi Jooɗaniiɗo Mali he Muritani, Muhamed Dibaasi, o hollaa Muritani weltaaki e ɗii warngooji, ko « bolle kaantare ».
Ɗo adan ɗoo, ardiiɓe Muritani kollitaani tigi-rigi no warngooji ɗii ciforii, no waraaɓe ɓee poti, holi to ɓe mbaraa. Sarɗiyanke Muritaninaajo wiyi waraaɓe ɓee ko sappo e njeegomo (16). Ɗum kewi ko worgo wuro Abdel-Baguru. Waraaɓe ɓee tolnoyiima e capanɗe tato. E wiyde maɓɓe « Konu Mali ummanii ko bolle sawru gumɗo ngam haɓde e seɓɓitiiɓe. Konu Mali ko konu ngu alaa huñtito hoore mum, kadi konunkooɓe Mali njiɗi ko hollirde keɓtii nokkuuji seɓɓitiiɓe njoginoo tawi ko e ballal Riisnaaɓe. Kono so ɗii warngooji Muritaninaaɓe nattaani, jotondiral Mali e Muritani bonat. Teeŋti noon so laamu Bamako waawaani hartaade konu mum he ɗee golle kaantare kuccinaaɗe he muritaninaaɓe wuurɓe nder Mali ».
Koɗdigal moƴƴal
Kolonel Abdullaay Mayga, kalfinaaɗo konngol laamu Mali jaɓii muritaninaaɓe mbaraama nder Mali. O wiyi kadi « Kolonel Asimi Goyta yeewtindii e Seneral Mohamed wul Sheex El-Gaswaani. Goyta yamirii yo konu uddit nebbiso ɗii warngooji. O felliti neldude sete toowɗo yettoyoo Nuwaasoot e ko ɓuri yaaƴtaade. Laamu Mali maa waɗ feere fof haa saabiiɓe warngooji ɓee njiytee. E oo yonta alaa daliilu mo konu Mali waɗiri ɗee golle, fawiiɓe e hakkeeji aadee ».
E wiyde dawriyanke Kaliilu Sidibe, ɗee kewkewe pirtataa jotondiral e koɗdigal leyɗe ɗiɗi ɗee. O jokki o wiyi « nokku keeri leyɗe ɗee ina heewi seɓɓitiiiɓe e jihaadiyankooɓe. Ina woodi toon kadi haɓtotooɓe e “banndiiji” jogitiiɓe wujjooɓe jawdi, wujjooɓe hay yimɓe mbaɗa jukunɗe. Nebbiso luggo ina foti waɗeede ngam anndude wonɓe caggal ɗii warngooji. E oon tuma ɗum bonnataa koɗdigal leyɗe ɗee ɗiɗi »
Seppo Muritaninaaɓe
Ko adii ko kewi he lewru Mbooy koo, hono ɗuum waɗi he lewru silto. Ñalnde goo mbooy, Muritaninaaɓe ceppii Nuwaasot haa ɓe njettii damal galle jooɗaniiɗo leydi Mali. Sete seppooɓe woɗɓe payi galle laamorɗo leydi Muritani ngam hollitde mette banndiraaɓe muritaninaaɓe waraaɓe. Seppooɓe ɓee noon tuumi ko konu Mali yooɓii pittaali jaambureeɓe. Ɓe mbeeyni raayuuji ina mbinndaa “Ɓiɓɓe Muritaninaaɓe mbaraama e dow amdu, eɗen poti dartaade ndee bonande”.
Ciftinen Muritaninaaɓe heewɓe ina nguuri nder Mali ɗo ɓe ngollotoo haa teeŋti e ngaynaaka. Ko worgo wuro Abdel-Baguru, ngo woɗɗaani keerol. Hono ɗuum noon meeɗii waɗde he lewru siilo ɓennundu, muritaninaaɓe mbaraa sara wuro Naara. He oon tuma, laamu Mali wiyiino maa losko waɗe haa warhoreeɓe ɓee njiytee.
Al-Qaïda e Dowla Islaam e Jihaadiyankooɓe
Gila jihaadiyankooɓe naati Mali caggal firtaare leydi Libi nde Kaddaafi waraa. Kono taƴooɓe e wuyɓe njanti heen haa addi pelɓondire leƴƴi: fulɓe e wambarankooɓe e Dogon en, ekn. Konu Mali naati heen waɗti jinngande kala haɓooɓe e fulɓe sabi gooto e mawɓe jihaadiyankooɓe ɓee ko pullo, oon woni Aamadu Kuufa. Kono laamɓe Muritani ndañii deeƴde gila 2011. Mbele ko ɓe nanondirɓe e jihaadiyankooɓe? En nganndaa.


text:
Cellal: Nawnaare jabeeti ( sukkar)
Saakitaama ñannde :
Toɓɓere Cellal Ko Ngalu ndee jeɗɗiire no haala ko faati ñawu sukkar (suukara) no noddirte jabeeti e faransiire.Ko saabotoo nguu ñawu, no ɗum safriirte walla hisnirtee en ko ɗum woni toɓɓe yewtere ndee.Faa keɓen paaman e majjum, en jaɓɓoto safroowo ñawu suukara, On ko Dr Mammadu BA safroowo ñawu sukkar to suudu safrirdu Pikiin Dakar Senegal, o sifanto en, ko saabotoo ñawu nguu, e no ngu safrirtee e daliilu kisdam ñawu nguu.En tawdete kadi e Dr Kaalidu BA safroowo to suudu safaare SHEYK ZAYED, Nuwaakshot, Moritani. Ko wonɗo e sarwiisi, ɓe nawnaaje jaɓeti hulɓiniiɗe jaɓɓetee. O hollan en ko ɓe jaɓɓorta yimɓe ɓe ñawu suukara tampini sanne.Ley yewtere nde, en keɗoto seeditande sakiraaɓe yoga. Ɓe okka miijooji maɓɓe e ko anndi fii ñawu jabeeti e naamne ɗe ɓe njoganii safrooɓe tawdaaɓe e yewtere ndee.
Heɗoɗee jeewte waɗooje altineere kala e njamdi 8:50 (GMT) Heɗitee nde talaataare e njamdi 17: 50 (GMT).
Oɗon waawi waɗtude baka mon e yewtere dow tonngoode WhatsApp: 00 221 76 644 12 72.
On mbaawi heɗaade taskaramji amen dow kelle Facebook maa Tweter: RFI Fulfulde


text:
Beydagol coggeeli ka luumooji Afrik
Saakitaama ñannde :
Hannde e altine, ñannde 12 lewru 4ɓuru 2021 ka yewtere men On Tottaama Konngol, on feññinani men miijooji mon e alhaali coggeeli ñamri (nguuree) e nder luumooji e nder nduu lewru korka.Honno yiiruɗon ɗii coggeeli e saa’i ka oo suumayee (Ramadan) ari.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Yewtere hooreejo Faransi Emmaniyel Makron ko faati alhaali Libi
Saakitaama ñannde :
Hannde e talaata, ñannde 30 lewru 3ɓuru 2021 ka yewtere men On Tottaama Konngol, on hollii miijooji mon ko faati e yeewtere Emmaniyel Makron yontere yawtunde ndee. Yewtere hollunde wonnde Faransi no joganii Libi ñamaande. Faransi no tawaa e liɓugol laamu Mouhamar Kadhafi laamɗo kiɗɗo Libi, e jiiɓoldu fewndiindu ton hannde.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
E wiyde jaaynoowo muritaninaajo gooto ina wiyee Ahmed wul Wejaa, « muritaninaaɓe ina mbaawi suɓaade leydi ɗo ɗemɗe 4 ɗee fof (Arab, Pulaar, Sooninke e Wolof) ngoni laawɗinaaɗe, walla leydi ɗo Arab laawɗinaa tawi Farayse woni ɗemngal janngirteengal, ɗemngal njuɓɓudi laamu e gollorgal. » E wiyde makko, maa ɗum addan Muritani yande e juuɗe « duppooɓe » huutortooɓe Arab « no hujja ngam taccinde laawol goɗngol, riiwde yimɓe e leydi hee e waawnude ɗum en mooloyaade, yimɓe jogiitiiɓe konngi « Aarabeeɓe ɓaleeɓe ; Tiraayeer senegaalnaaɓe, ekn. »
Al Ɓuraan, hujja baawngol Arab
Tiitoonde winndannde makko ndee ko « Al Ɓuraan, hujja baawngol (porsugol) Arab”. E haala makko, « gila Muritani heɓi hoore mum haa e ñalngu hannde nguu, hafeere ɗemɗe meeɗaa ñawndireede e sifaa heedi-heeda ɓurɗo mo hannde oo. Geɗe ɗee fof ina njiiɓondiree heen, jam e bone, piɓle e nafooje, goonga e fenaande, kaaɗtudi majjere e majjere seeɗa, yiɗde jiimde e joñde walla uddaade e mooltaade e ɓernde, e hinnde, e guubu nguru ɓalndu walla leñol. »
E haala makko, huutortooɓe haala ɗemngal ngam jiimde ɓee, ina « coomi eɓɓaande rsismayaagal, heedi heeda e koninkaagu ngam heblude ngonka kesa e nder Muritani. Ko ɗum saabii gartugol konnguɗi añamnguraagu biyooji yo Arab waawne, tawi ko e weleede laamu nguu ». To parlemaa haala baɗtugol fof Arab yettiima wiyde « Maa min mbaawnir arab jayngol ». Ngolɗoo konngol yalti ko e hunuko gardinooɗo joɗnde Asaambele ndee ñalnde heen. O jokki « Hannde … nguur-ɗen ko e laamu ngu gardiiɗo ɗum dowrowo oo ko dono Saddaam Huseyn (Wul Beredelil) tawi ina walliti ɗum mawɗo hoofnaninooɓe Kaddaafi (Keliil)… Omo wondi e ɗuum e dono Abdel naseer to bannge piggal (Al Sissi), ina semmbini mo jooɗaniiɗoo ɗoo Basaar el Asad (Oul Asisi). Ɓeeɗoo ina njokki e huutoraade ɗemngal Ɓuraana ngam huɓɓinde ɓerɗe yimɓe woɗɓe. Ɓeeɗoo ina cemmbina paltoor e joñgol e heedi-heeda. Aɓe kutii leƴƴi leydi goɗɗii ɗii kam e ɗemɗe mum en lislaam ɗee, tawi aɓe mooltii e ɗemngal arab ngam suuɗde feere maɓɓe rasismeere, heedi-heedeere e koninkeere. » Yo ɓe nganndu noon « ko daaɗe maɓɓe mawni koo fof. Ko ɓe njogii ginol laamu nguu koo fof. Mbaawka maɓɓe ɗo waawi tolnaade fof (konu, doole kisal, jaayɗe, jaŋde ekn), ɓe mbaawataa abada diwde ko woodi e ndii ndii koo, ndi Alla rokki ɓural (keewal pine ngal) ngal kiitortoo.
Muritani ko leydi ndi pine keewɗe. Ina e mayri Raneeɓe, Haradaneeɓe, Fulɓe, Sooninkooɓe e Jolfuɓe, haalooɓe ɗemɗe ceertuɗe. Ɓe kaalata ko Safatoore, Pulaar, Sooninke e Wolof. Hay fiilaaɓe mbaawaa momtude oo goonga goodɗo. Heewɓe ƴettiino ndonki joofnude, hono wiyatnooɓe « Aaraɓeeɓe ɓaleeɓe » « Tiraayeer senegaalnaaɓe ». Tee hoonoytoo ko jaɓɗo ngalɗoo keewal pine e ɗemɗe, daraniiɓe ɓiyleydaagu tuugiingu e sariya, e nuunɗal e ɓiyngu yummaagu nder Dowla ɗooftiiɗo hakkeeji. Ngam tonngude, so mi welaama mi haala daande dow walla mi ñuumboo (potndanee koye mon daande ndee), njogi-ɗen ko peeje ɗiɗi, wonaa tati : suɓaade leydi e ɗemɗe 4 laawɗinaaɗe Arab, Pulaar, Sooninke e Wolof walla leydi ɗo Arab woni ɗemngal laawɗinangal e Farayde woni ɗemngal janngirteengal, ɗemngal njuɓɓudi laamu e gollorgal.
Alaa mi juumii … ina woodi tigi rigi feere tataɓere : woppude duppooɓe ƴettitde taccingol, e waawnude jaltingol leydi e miijooji biyooji « Aarabeeɓe ɓaleeɓe, tiraayeer senegaalnaaɓe, ekn. Hol gannduɗo ? Ɗum na waawi wonande ɓe fartaŋŋe ngam yaawde heɓde laamu e duumaade heen, ko ɓuri juutde e mudda baylugol araaraay (darapoo) e jimol ngenndi naamnii oo. Aɓe ngoongɗini ɗum, kamɓe e miijooji maɓɓe daɓɓi. »
Bookara Aamadu Bah
Ƴoogirde : Al akhbar


text:
Walla ko «heptinaa woyi, saawaani jam»? Ñalnde 29 mee 2010, mi haawaama no feewi nde nan-mi Abdullaay Wad ina reentina jooɗaniiɗo leydi Amerik to Senegaal, sabu tan haalii ko fayti e njeenaari. Sibu, ko go’o am nande hooreejo leydi ina furoo kiliifu potɗo nii, e yeeso aduna fof.
Walla ko «heptinaa woyi, saawaani jam»? Ñalnde 29 mee 2010, mi haawaama no feewi nde nan-mi Abdullaay Wad ina reentina jooɗaniiɗo leydi Amerik to Senegaal, sabu tan haalii ko fayti e njeenaari. Sibu, ko go’o am nande hooreejo leydi ina furoo kiliifu potɗo nii, e yeeso aduna fof.
Ko kaa haala woni kadi ? Ko laawi Abdullaay Wad kadi ?
Laawi Laay ko winndannde Marsiyaa Bernikaa (Marcia Bernicat), debbo jooɗaniiɗo Barak Obama to Senegaal, bayyinaande e leydi he ñalnde aljumaa 28/05/2010. Tiitoonde winndannde nde ko «Senegaal e njeenaari».
Marsiyaa ina hollitnoo heen wonde leydi Amerik, e rewrude e USAID (Njuɓɓudi Amerik toppitiindi ƴellitaare Winndere) e MCA (ballal 540 miliyoŋ dolaar Amerik, fotde 140 miliyaar ugiyya, rokkata won ɗeen leyɗe ceedtanaaɗe ngardiigu moƴƴu), jiidaa e juɓɓule Amerik goɗɗe ballitooje leydi Senegaal, ina wallita leyɗeele Afrik. O wiyi heen «So Senegaal ƴellitiima to bannge faggugu, deeƴii, ma ɗum wallit deeƴre e nder Afrik hirnaange, wonana Afrik fof kadi yeru moƴƴo, yimɓe fof naftoroo … Kono tan, njeenaari … kam e politikaaji ɗi njuumtaani ina mbaawi bonnude kala ko gollanoo ngam ƴellitaare, celna ngalu potnoongu waɗeede e cellal yimɓe walla e jaŋde walla e nokkuuji goɗɗi guurwuuri wonannde renndo, bonnana ɓurnooɓe hatojinde heen ɓe». O wiyi wonde hay «tuumamuya njeenaari tan ina yammina jom kaalis en e gollaade e leydi, itta hoolaare juɓɓule ñamlatnooɗe kaalis». E tonngol «laamu kellifaangu ina jojji ngam ƴellitaare leydi».
«Nafoore ballal ngam ƴellitaare ina jotondiri no feewi e calagol njeenaari kam e heɓaare guwarnama keɓoowo balle ɗe, daraade darnde moƴƴere, nuunɗunde… Ko ɗum waɗi, Guwarnama Amerik yiɗi gollondirde ko e huniiɓe haɓde e njeenaari e golloraade laaɓal. … Dental Amerik ina wallita kadi pelle renndo cirŋiniiɗe, deenooje, baawnooje laamuuji ɗi wonde kellifaaɗi».
«Kuuɓal dowla Amerik toppitiingal geɗe politik – ammbasadeer William Burns – kam e cukko hoorejo MCA toppitiiɗo tabitingol mum, hono Patrick Fine, njokkondirii ko ɓooyaani ko e laamu Senegaal, ɓe njeewtidii ko fayti e payndaale maɓɓe to bannge ƴellitaare, e teeŋtungol haɓde e njeenaari. E nder ɗeen jokkondire baɗdaaɗe e hoohooɓe Senegaal ɓurɓe toowde, ɓeen kuniima jokkude haɓde e njeenaari … tee ɓe nanii sarɗiiji ɗi min pawi e ballal amen, so haɓde e njeenaari e ardoraade peewal. Amin njaakorii maa Senegaal jokku tabitinde ko hunii ko, mbele ballal amen ina ɓeydoo waawde nafde».
«Ɓesngu Amerik ina teeŋtina wonde dolaruuji ɗi waɗata e ƴellitaare ɗi ina poti wallitde e moƴƴinde nguurndam ɓesngu Senegaal. Ameriknaaɓe ina ɗaminii, ko fotde maɓɓe ne, yiyde kala dolaar ummiiɗo e limpooji njoɓata ɗi, ɓaɗaaɗo e balle, ina nafta».
Ko e ƴeesgol batu hakkunde Dental Orop e USA njowiitiingu e woote, Abdullaay Wad jaabii ndeen winndannde, jaabawol ƴaggungol. O hucciti e Marsiyaa, yeeso kameraaji teleeji, fotde hojomaaji jeeɗiɗi omo haala, yimɓe fof ina mugaa. O idii ko wiyde «miɗo sunii no feewi e konnguɗi nanat-mi ñalnde fof, takkooji Senegaal wonde leydi njeenaari».
«Ko miin woni kalfinaaɗo reende faayiida Senegaal, leydi ndimɗundi. Ko min leydi tokosiri, kono amin njogii faaro e ndimaagu. Mi anndaa so tawii oɗon ƴeewtindoo ko kaalaton ko. Sabu haala mon, a min mbiyee ko min wuyɓe, ko min yeenaaɓe. Mi nattii yiɗde ɗum. Min mbaawaa jaɓde won e geɗe. Tee, mi roŋkii famde, hol ko saabii ko onon ngoni leydi ngootiri ñalloori wiyde ko min leydi njeenaari… Dental Orop e Farayse e Sawuud e Inndo e Siin ina mballa min no feewi, kono ɓe meeɗaa wiyde ko min yeenaaɓe. Ko Dental Amerik tan wiyata min noon.»
O hucciti e makko o wiyi mo «alaa fof yeru njenaari mo ndokku-ɗon, mo kuugal fawaaka e mum… Ndartinee ɗee takke e peeñcu, sibu mi nattii waawde muñde ɗum».
O jokki heen «so tawii, sabu ngalɗoo ballal MCA min mbaawaa dañde jam, ebo ƴettitee ngal, nawee ngal to njiɗɗon fof, ɗo mbaaw-ɗon ƴattaade joom mum en, kono wonaa ɗo e Senegaal. Ngaranee ngal nde njiɗ-ɗon kala, nawon ngal ɗo njiɗ-ɗon fof».
O haali ha o joofni, kameraaji ina jokki e filmude. Marsiyaa Bernikaa wiyi mo «meeɗaani wonde e anniya am, wonaa hanki, wonaa hannde, takkude walla ƴattade hay gooto. Ko ɗum waɗi, nde kaalat-mi nde, mi ɓet heen helmere kala, ngam dogde luural». Kono o ɓeydi heen nii wonde «So mi nuunɗii, winndannde nde ummorii kam ko Dental Amerik, tee, mi ittii heen ko heewi ngam teskaade ko fuɗɗaa waɗeede heen ko ». Ɗum firti ko winndannde nde o neldaa nde ɓuri ƴaggude, falaani heen hay gommbal.
Haalpulaar en ina keewi wiyde «hul ko haalaa». Eɗen nganndi Wad dañdiino caɗeele e FMI e Alekse Segura, nde wiyetee wonde o tottii oon bakanel baɗngel ko ina tolnoo e 90 miliyoŋ kaalis Seefaa, ngam yeende ɗum. Ko ñalnde 25 settaammbar 2009 wonnoo. E oon sahaa, FMI hollitiino wonde ɗumɗoo ko huunde harminaande muɗlakan («…ces pratiques peu orthodoxes sont formellement interdites»). E oon sahaa Wad jaabinoo ko «ɗumɗoo ko kadooyel tokosel, ko e aadaaji Afrik». Ɗum noon, eɗen poti faamde tan, Amerik e Wad «njiydaa ɗemngal», ko ɓeen mbiyata njeenaari ko, kanko wonaa noon o yiyri ɗum … Ina gasa tawa ko ɗum saabii denndaangal geɗe o yooɓtortee, gila e «sañciyeeji Cees» haa e kuutoragol ngalu «mooɓondiral lislaam», e ko wonaa ɗum tan.
Hoohooɓe politik Senegaal heewɓe kollitii mettere mum en e ngooɗoo duko. Ina heen Aysata Taal. E miijo Aysata, kaaɗoo haala ina siftina en Dadis Kamara (Dadis Show). O wiyi «Senegaal ina anndiraa wonde leydi ndi heewaani doole to bannge faggudu, kono leydi mawndi to bannge tabitino demokaraasi. Wonaa ngol fuɗɗi, Abdullaay Wad bonnii faayiida Senegaal… Persidaa leydi fotaani haaldirde nii e ammbaasadeer leydi ngoɗndi, e peeñcu. Kalfinaaɗo jokkondiral leydi ina waawnoo noddude Ammbasadeer o, haalda emum : ko noon aduna oo fof gollortoo. Ɗumɗoo ina siftina Dadis Kamara. Ina yurminii, kono ko noon wayi». Miɗo sikki noon Aysata Taal ko jejjitɗo tan, sibu Abdullaay Wad wiyiino, nde Dadis heɓi laamu to Gine nde, wonde «Dadis ko ɓiyam», tee o meeɗaani suuɗde jokkondiral makko e oon, haa ñalnde waɗi ajaande bonnde nde. Ƴeew so wonaa oon janngunoo e makko.
Mammadu Mbooc, gardiiɗo pelle renndo to Senegaal kam holliti tan, ko Senegaal yahnoo ɗaɓɓitoyde ballal Amerik, ngam jeyeede e tuugnorgal MCA ngal. Ngaal tuugnorgal noon, e no o hollitiri, ina jogii sarɗiiji mum. So Senegaal ina anndunoo waawaa ɗooftaade ɗum en, fotaano yahde ɗaɓɓude heɓde ngal, haa ko ina adda haalaluuji e cood-maa-mi coodtu-maa-mi, mo alaa ko firti.
So eɗen ciftora kadi, ko hono ɗuum Mustafa Ñas wiynoo mo, ñalnde 16 mee, nde o wiyata ko kanko woni sabaabu goppitgol Kolotilde Raayse, hono suka debbo Faraysenaajo nannganooɗo to Iraan. Ñas wiyiino «no Wad waɗiri nii, wonaa noon woowraa. Neɗɗo ina foti fadde haa heptinanee golle mum, wonaa wiyde ina fiytoo heen becce. Ɗumɗoo ko waasde hormaade Aduna…»
Enen boom mbiyaten tan, ɗumɗoo ko huunde woowtaande : haala keewka, kaaldaaka no fotiraani, walla huccitde hirnaange tawi aduna fof ina hucciti fuɗnaange, ɗum ko huunde nde haawaani en e Wad. Heddii ko eɗen nduwanoo Senegalnaaɓe nde Alla ittanta ɗum en ndee fawre e hitaande 2012, mawɗo leydi goɗɗo, mo «heewaani duuɓi» toɗɗee heen. Eɗen nduwanoo heen kadi denndaangal ɓesnguuji Muritani e Gine e goɗɗi, daaɓanooɗi, nde Alla fawtanta ɗum en won ɗeen pawe Alla!
Bookara Aamadu Bah